qundao/data-zh-poetry huggingface dataset:
次韵李漢老詩
作者：劉子翬
朝代：宋

蒙莊歎隙駒，孔聖悲逝川。
百年生有涯，萬感情無邊。
賢愚真唯阿，繫心同一緣。
內熱蠱其中，伊誰肯求痊。
樂哉今日遊，衆賓肅初筵。
社樗間羣材，嫫母參衆妍。
謔弄既莞爾，獻酬亦頹然。
胡爲發爭端，咄咄論深禪。
擊水但增波，止薪自無煙。
便應三宜休，敢論四不遷。
公如高車馳，揚塵絕通廛。
我如馭小駟，交綏已回旋。
初謀不自量，取困大敵前。
金化質不亡，冰融水非堅。
市門有真樓，相從待他年。
次韵林吉甫遊天宮
作者：劉子翬
朝代：宋

聞說星郎隠翠峰，鵷鸞回首大明宮。
倦遊壯歲拋朝紱，歸夢清江憶釣筒。
賢聖相期黄卷裏，是非都付濁醪中。
更聞蓮社多幽侶，我欲時來問苦空。
次韵梔坑七言
作者：劉子翬
朝代：宋

酒香渾若過新豐，心事悠悠冷笑中。
徹夜道傍梔葉雨，幾年馬上桂枝風。
高情未許愁能挽，歸意惟應夢可通。
準擬今秋剩追逐，暗泉鏘佩月潭東。
次韵溫其元日詩
作者：劉子翬
朝代：宋

曉來飛雨挾風顛，洗出韶容換故年。
花動一紅明屋角，山寒亂碧到樽前。
病如夜鶴孤還警，老似春蠶飽即眠。
頼有故人開寂寞，錦囊詩句許時傳。
次韵溫其種竹詩
作者：劉子翬
朝代：宋

種竹應須我輩人，茅簷對此可忘貧。
欹風带雨看無厭，淡夜寒綃畫不真。
青女侵凌餘瘦節，籜龍盤屈更分身。
會裁一管招鳴鳳，千畝何須羨渭濱。
次韵溫其見寄長句
作者：劉子翬
朝代：宋

拂衣歸去隠巖扃，世事悠悠亦飽經。
午夢溪聲摇戶牖，夜吟花影轉廂營。
已甘衰病安堯壤，豈有聲名動漢廷。
好事髯翁每相過，幅巾藜杖喜逢迎。
次韵溫其雪
作者：劉子翬
朝代：宋

侵凌臘尾近春前，凍色冥冥不見天。
一洗氛埃終自潔，暗催花柳爲誰妍。
單衣窶巷無朝爨，垂箔高門有醉眠。
聞道江頭消息好，玉旌瑶幟滿樓船。
次韵熊叔雅七言
作者：劉子翬
朝代：宋

只今漂蕩賈長沙，來往三山躡緯霞。
馬上新詩猶憶友，枕邊幽夢不離家。
風驚枯葦連汀雨，霜著寒楓滿樹花。
却記梁園初識面，干戈豈料落天涯。
次韵白水雪梅二詩·其一
作者：劉子翬
朝代：宋

閩雪少曾棲瓦白，怪來浩浩擁寒濱。
嚴威故作敝裘厄，淡彩潛催幽幌晨。
眼觀醉中迷有色，心華浄處照無垠。
摇松旋拾晶熒煮，已覺肥生齒頰津。
次韵白水雪梅二詩·其二
作者：劉子翬
朝代：宋

豪氣無根老自摧，尚留餘習愛尋梅。
苦寒扶病也須去，薄暮微吟垂欲開。
靜納長芬風外塢，醉臨高白水邊臺。
無言自得幽貞意，莫吐肝腸錦繡才。
次韵盧贊元再喜雪
作者：劉子翬
朝代：宋

史君新詩來不絕，燦燦珠星聯璧月。
黄堂旌旆曉排衙，喜見賓僚重賀雪。
寒儒茅屋補更穿，雪餘仍值江風顛。
擬招鄰叟共一醉，斗酒十千愁費錢。
南枝又見新梅萼，試熨春衫冷難著。
飄零節物易驚心，常恐星星侵鬢脚。
東閣何當呼侍兒，蟹螯不妨左手持。
參陪後乘盡珠履，誰賦劉叉冰柱詩。
次韵盧贊元喜雪
作者：劉子翬
朝代：宋

六花初逐曉風繁，五袴那憂歲晚寒。
杖屨客迷村徑遠，笙歌人在小樓看。
也知近郭梅將動，只恐行春路未乾。
授簡梁園休惜醉，銀臺列燭妓圍寬。
次韵致明七言
作者：劉子翬
朝代：宋

春風摇溪溪摇天，劉郎詩思如涌泉。
已憐飛花太狼藉，却愛芳草長芊綿。
癡兒了事從渠了，萬古寒空沒飛鳥。
北海樽中興味長，邯鄲枕裏功名小。
南山北山雲崔嵬，君胡不歌歸去來。
山中交遊苦相憶，玉柱瑶瑟生浮埃。
次韵致明聽琴
作者：劉子翬
朝代：宋

病翁不咄咄，琅然寄枯琴。
倘無枯琴寄，孰表吾之心。
形忘豈知病，道在寧復今。
龍蟠老樟下，觱發摇長音。
次韵茂元獨速歌
作者：劉子翬
朝代：宋

大兒行文學蘇黄，暗潮無聲走茫茫。
小兒分題擬甫白，手抉蟆頤取冰魄。
自成機杼誰如君，悲歌乃有可憐色。
曉來春歸薺葉新，青女摧之良不仁。
那知妙齡氣如許，一睨辟易驚千人。
我亦歸爲村衰翁，接花成條欹屋紅。
跣行肯追蹀躞步，杯飲不羨琉璃鍾。
相逢他事不發語，醉面徹日承谿風。
君不見豐碑模糊立峴首，又不見繐帷虛斟百眉侑。
何如吾儕見在身，有口猶堪著醇酎。
陶陶兀兀未全非，赫赫炎炎豈長有。
硯峰絕頂撫孤松，伊誰及此蒼髯壽。
次韵茂元茉莉花詩二首·其一
作者：劉子翬
朝代：宋

翠葉光如沃，冰葩淡不妝。
一番秋早秀，徹日坐傍香。
色照祇園靜，清回瘴海凉。
儻堪紉作佩，老子欲浮湘。
次韵茂元茉莉花詩二首·其二
作者：劉子翬
朝代：宋

三尺婆娑樹，千英一律妝。
眼孤猶眩彩，鼻熟不知香。
向月資清潤，承風發素凉。
衆芳如不忌，移植近瀟湘。
次韵蔡學士巖桂
作者：劉子翬
朝代：宋

才應摛藻大明宮，戲詠巖花屬意工。
酷愛清香凌鼻觀，更欣佳句愈頭風。
移來已覺池臺勝，賞處何當杖屨同。
不解小山招隠意，巖幽歸夢繞青叢。
次韵蔡學士梅詩
作者：劉子翬
朝代：宋

梅梢破白香清切，凊雨含春不成雪。
瑶池彷彿萬妃遊，縞裙練帨何鮮潔。
凌晨燦爛忽驚眼，客中又過嘉平月。
年年見梅非昔地，海角尋芳更愁絕。
多情欲伴曉雲飛，有恨只教啼鳥說。
兵厨况是酒如澠，東閣喜聽談吐屑。
飄零使我懽意盡，山誠暮角聲嗚咽。
庭邊一樹春最晚，照影遥憐水方折。
暫忙不到今幾時，南北枝頭開又歇。
新辭婉媚發春妍，未害廣平心似鐵。
次韵趙清獻陰字詩
作者：劉子翬
朝代：宋

石磴雲房隠澗陰，昔年清獻此清吟。
鳳池人物終難繼，花縣風流直到今。
三尺翠碑遺墨在，一林寒竹暮烟深。
平生景仰高名久，敢負它時直愛心。
次韵長汀壁間韵
作者：劉子翬
朝代：宋

竄鼠驚殘夢，蕭蕭老屋虛。
風聲傳遠瀨，寒意入秋蔬。
客路漂摇久，歸身憔悴餘。
西窗滿殘照，彷彿似吾廬。
次韵陳成季郡會
作者：劉子翬
朝代：宋

疾雨狂風恨若何，芳晨坐覺等閑過。
惜花意欲春長在，對酒年來飲不多。
雅會欣聞珠履集，新詞好付雪兒歌。
風流閣老推前輩，喜客溫顔似醉酡。
次韵黄宰一源亭二首·其一
作者：劉子翬
朝代：宋

聞說催耕步澗幽，田家喜氣共春浮。
仁聲似水潛潛物，不作驚人洶洶流。
次韵黄宰一源亭二首·其二
作者：劉子翬
朝代：宋

賓榻浮塵拂不開，胸中豐恨結崔嵬。
幔亭雲散天全露，猶想雙鳬化舄來。
歸田
作者：劉子翬
朝代：宋

聲色家有穽，軒裳仕之囚。
冥行不知迷，今將返吾輈。
愛慕洗餘習，清虛樂孤遊。
亭亭隠仙巖，迎人入雙眸。
稻色黄莽莽，溪光碧油油。
佳樹殘照滿，高穹亂雲流。
乍參樵牧羣，辭氣不婉柔。
性有書史癖，時逢甲兵休。
斯懷儻遂全，曩志不必酬。
江上
作者：劉子翬
朝代：宋

江上潮來浪薄天，隔江寒樹晚生煙。
北風三日無人渡，寂寞沙頭一簇船。
江上寺
作者：劉子翬
朝代：宋

東岸樓臺西岸山，瀟湘一片在中間。
紅塵不到滄波上，僧與白雲相對閑。
江山突星石士特欲易爲獨醒有詩因次其韵
作者：劉子翬
朝代：宋

羣石翠參錯，茲峰峙雲林。
突星名固誇，流傳經古今。
幽姿儼向背，異態生晴陰。
怒若抽翠筍，端如立瑶簪。
不有融結奇，寧知化工深。
翁郎丘壑人，籃輿越秋岑。
崎嶇喪亂間，逢幽亦登臨。
把酒視雲漢，浩歌散愁襟。
著鞭雖後余，歸蹤畧相尋。
獨醒訂訛謬，懷人識君心。
政恐五字詩，光芒射奎參。
玩味不可忘，寫之朱絲琴。
池蓮四詠分韵·子
作者：劉子翬
朝代：宋

分房圓戢戢，弄色翠娟娟。
摘實憐空菂，方知雨露偏。
池蓮四詠分韵·花
作者：劉子翬
朝代：宋

孤紅低映岸，併艷遠連汀。
露浥層層展，風披葉葉零。
池蓮四詠分韵·葉
作者：劉子翬
朝代：宋

鬰烈香浮雨，團欒綠蔭波。
近堤千葉亂，知有畫船過。
池蓮四詠分韵·藕
作者：劉子翬
朝代：宋

密藴羅文細，明含玉色清。
冰盤時薦美，刀惹斷絲輕。
汴京紀事二十首·其一
作者：劉子翬
朝代：宋

帝城王氣雜妖氛，胡虜何知屢易君。
猶有太平遺老在，時時灑淚向南雲。
汴京紀事二十首·其一〇
作者：劉子翬
朝代：宋

宮娃控馬紫茸袍，笑撚金丸彈翠毛。
鳳輦北遊今未返，蓬蓬艮嶽內中高。
汴京紀事二十首·其一一
作者：劉子翬
朝代：宋

篤耨清香步障遮，並桃冠子玉簪斜。
一時風物堪魂斷，機女猶挑韵字紗。
汴京紀事二十首·其一七
作者：劉子翬
朝代：宋

梁園歌舞足風流，美酒如刀解斷愁。
憶得少年多樂事，夜深燈火上樊樓。
汴京紀事二十首·其一三
作者：劉子翬
朝代：宋

雲芝九幹麥雙岐，盍有嘉生瑞聖時。
玉殿稱觴聞好語，時教張補撰宮詞。
汴京紀事二十首·其一九
作者：劉子翬
朝代：宋

河漢如雲掃泬寥，登東寒鐵響清宵。
竹窗驚破高人夢，門外駸駸萬馬朝。
汴京紀事二十首·其一二
作者：劉子翬
朝代：宋

萬炬銀花錦繡圍，景龍門外軟紅飛。
淒涼但有雲頭月，曾照當時步輦歸。
汴京紀事二十首·其一五
作者：劉子翬
朝代：宋

天廄龍媒十萬蹄，春池蹴踏浪花飛。
路人爭看蕭衙內，月下親調御馬歸。
汴京紀事二十首·其一八
作者：劉子翬
朝代：宋

倉黄禁陌夜飛戈，南去人稀北去多。
自古胡沙埋皓齒，不堪重唱蓬蓬歌。
汴京紀事二十首·其一六
作者：劉子翬
朝代：宋

盤石曾聞受國封，承恩不與倖臣同。
時危運作高城砲，猶解捐軀立戰功。
汴京紀事二十首·其一四
作者：劉子翬
朝代：宋

橋上遊人度鏡光，五花殿裹奏笙簧。
日曛未放龍舟泊，中使傳宣趣鄆王。
汴京紀事二十首·其七
作者：劉子翬
朝代：宋

空嗟覆鼎誤前朝，骨朽人間駡未銷。
夜月池臺王傅宅，春風楊柳太師橋。
汴京紀事二十首·其三
作者：劉子翬
朝代：宋

聖君嘗膽憤艱難，雙蹕無因日問安。
漢節凋零胡地闊，北州何處是通汗。
汴京紀事二十首·其九
作者：劉子翬
朝代：宋

神霄宮殿五雲間，羽服黄冠綴曉班。
詔許羣臣親受籙，步虛聲裏認龍顔。
汴京紀事二十首·其二
作者：劉子翬
朝代：宋

玉璽相傳舜紹堯，壺春堂上獨逍遥。
唐虞盛事今寥落，盡卷清風入聖朝。
汴京紀事二十首·其二〇
作者：劉子翬
朝代：宋

輦轂繁華事可傷，師師垂老過湖湘。
縷衣檀板無顔色，一曲當時動帝王。
汴京紀事二十首·其五
作者：劉子翬
朝代：宋

聯翩漕舸入神州，梁主經營授宋休。
一自胡兒來飲馬，春波惟見斷冰流。
汴京紀事二十首·其八
作者：劉子翬
朝代：宋

御路丹花映綠槐，曈曈日照五門開。
五皇欲與民同樂，不惜千金築露臺。
汴京紀事二十首·其六
作者：劉子翬
朝代：宋

內苑珍林蔚絳霄，圍城不復禁芻蕘。
舳艫歲歲銜清汴，纔足都人幾炬燒。
汴京紀事二十首·其四
作者：劉子翬
朝代：宋

朝廷植黨互相挻，政事紛更屬紀年。
曾讀上皇哀痛詔，責躬猶是禹湯賢。
汴堤
作者：劉子翬
朝代：宋

參差歌吹動離舟，宮女張帆信浪流。
轉盡柳堤三百曲，夜橋燈火看揚州。
沙頭
作者：劉子翬
朝代：宋

沙頭鸂鶒寒相傍，老樹槃跚枝拂浪。
前村急雨漲灘流，日暮漁舟撐不上。
泊舟
作者：劉子翬
朝代：宋

莽莽荒茨岸，回回亂石灘。
雨寒收市早，風急泊舟難。
㝢縣兵猶鬭，乾坤網正寬。
慇懃囑龍劍，莫久卧波瀾。
法石見李漢老參政
作者：劉子翬
朝代：宋

我識今朝李翰林，十年隔絕飛寸心。
素書每逢雙鯉得，雲路欲倚長梯尋。
翰林昔參建炎政，想見中興人物盛。
方圓齟齬不足論，角巾雅有江湖興。
玉堂草詔褫凶魄，丹陛陳謨發天聽。
介圭便合趣公還，只今密勿才稀並。
自憐隨牒東南奔，假道因得登龍門。
怪余髯面益老矣，一笑問勞情彌敦。
僧坊蕭蕭遠闤闠，豈料飄零獲清對。
牛行尚憶王相宅，曩日交遊幾人在。
濁酒青燈夢寐間，九州四海煙塵內。
區區王事今有程，暫見復別難爲情。
長亭喚馬一悽斷，璧月曉墮桐花城。
洛陽橋
作者：劉子翬
朝代：宋

跨海飛梁疊石成，曉風十里度瑶瓊。
雄如建業虎城峙，勢若常山蛇陳橫。
脚底波濤時洶湧，望中煙嶼晚分明。
往來利涉歌遺愛，誰復題橋繼長卿。
海棠花
作者：劉子翬
朝代：宋

幽姿淑態弄春晴，梅借風流柳借輕。
初種直教圍野水，半開長是近清明。
幾經夜雨香猶在，染盡烟脂畫不成。
詩老無心爲題拂，至今惆悵似含情。
清江行
作者：劉子翬
朝代：宋

漁翁一棹老清波，稚子學語能漁歌。
日暮沙頭寒爇竹，雨餘船角亂堆蓑。
鬻殘小鮮仍自鱠，湖海茫茫醉鄉內。
夜闌酒渴潄寒流，月照蘆花上蓬背。
清泉亨老寄鼓枕二首·其一
作者：劉子翬
朝代：宋

團團鼓枕樣新傳，竹簟繩床得飽眠。
耳界若聞聲外意，不須撾擊也鏗然。
清泉亨老寄鼓枕二首·其二
作者：劉子翬
朝代：宋

蘧蘧一覺直千金，雅贈徒知感激深。
莫道林間高卧穩，憂時亦有枕戈心。
渡淮
作者：劉子翬
朝代：宋

鳴鼙渡長淮，霏烟散清晨。
皎皎初日光，照耀草木新。
橫林渡餘碧，疊嶂開嶙峋。
移橈失向背，烟波浩無垠。
兒童相櫂歌，余心亦欣欣。
輕帆互相踰，畫鷁映流津。
徘徊望洲渚，悠然獨懷人。
樵漁有棲遯，寂寞誰問鄰。
暮風翻洪濤，魚蝦亦有神。
四顧天地黑，孤舟恐漂淪。
游鯈
作者：劉子翬
朝代：宋

禹鑿天門浪渺茫，游鯈也解化龍翔。
風雲得路誇頭角，歲旱爭尋窟穴藏。
湆淡灘
作者：劉子翬
朝代：宋

南來甌粵無平陸，林巒起翠波騰綠。
扶輿政恐犯霜露，買舟儻可休僮僕。
清灘白晝雷霆作，亂石驚湍犬牙錯。
平生珍重千金軀，舟子一篙那可託。
飄摇葉漾勢轉急，釜竈傾頹不能立。
眼看白浪散銀山，蛟螭百怪堂堂出。
人皆乘險欲趨利，我不安行悔可及。
吁嗟世路風波猛，巧穽危機暗馳騁。
江湖溺舟猶自戒，勢利溺人終莫省。
矯情鎮物未足言，書此聊爲後來警。
滿庭芳
作者：劉子翬
朝代：宋

秋入微陰，涼生平遠，小山愁絕天南。似聞還斷，飛策遍千巖。葉底輕黃纂纂，惱人是、微裂芳緘。け然勝，清真冷淡，無豔寄塵凡。澄潭。敧兩岸，波光搖動，碧影相參。任西風十里，吹度松杉。我自寒灰槁木，□神處、不覺醺酣。歸來晚，飛花無跡，明月滿空函。
潭溪十詠·凉陰軒
作者：劉子翬
朝代：宋

北窗何所見，疏竹雜遥岑。
凉飆思有無，虛簷動蕭森。
此興何由盡，移床入翠陰。
潭溪十詠·南溪
作者：劉子翬
朝代：宋

聊爲溪上遊，一步一回顧。
悠悠出山水，浩浩無停注。
惟有舊溪聲，萬古流不去。
潭溪十詠·宴坐巖
作者：劉子翬
朝代：宋

青青榹樹林，下蔭蒼蘚石。
幽人宴坐時，懷抱忘其適。
不見暮樵歸，寒山雨中碧。
潭溪十詠·山館
作者：劉子翬
朝代：宋

春林繞舍青，門館終日靜。
吾心樂有餘，所寓皆勝境。
更鑿庭下池，溶溶浸山影。
潭溪十詠·悠然堂
作者：劉子翬
朝代：宋

吾廬猶未完，作意創此堂。
悠然見南山，高風邈相望。
賓至聊共娛，無賓自徜徉。
潭溪十詠·懷新亭
作者：劉子翬
朝代：宋

茅簷入竹低，曠野時寓目。
寂寂農家春，新秧滿田綠。
何時稻登場，秋山響蓬樸。
潭溪十詠·橘林
作者：劉子翬
朝代：宋

木奴困新移，憔悴雪霜侵。
呼童翦其顛，割愛慮已深。
會待春氣回，青枝補故林。
潭溪十詠·海棠洲
作者：劉子翬
朝代：宋

煌煌海棠洲，錦樹臨清灣。
常恨灣頭風，吹花走潺湲。
潺湲去不息，花亦無由還。
潭溪十詠·蓮池
作者：劉子翬
朝代：宋

蓮池一畝餘，瀰瀰吞衆流。
花繁不近堤，欲往無方舟。
不及池中魚，隨波自沈浮。
潭溪十詠·醒心泉
作者：劉子翬
朝代：宋

藤蘿撥不開，石竇一鏡明。
携瓢酌清甘，漻然瑩心神。
我病不能酌，時來聽泠泠。
潮
作者：劉子翬
朝代：宋

江晚潮風應，蕭蕭百里秋。
寒聲初戰峽，怒力暗移洲。
卷岸舟航盡，涵空日月浮。
吳兒輕逐利，亡命雪山頭。
瀑布
作者：劉子翬
朝代：宋

路窮巖瀑挂，爽氣浄塵紛。
溜險時依壁，源高半隔雲。
入池驚練盡，觸石聽雷分。
接勝多幽侶，筇聲破蘚紋。
無諸策題問顔亡絕好軻沒無傳
作者：劉子翬
朝代：宋

孔林黄玉化飛埃，一派淵源有自來。
具體好時心似谷，厲辭傳處口如雷。
聞聲盡是緇帷客，見色無非古市槐。
却訝文公迷聖戶，不知靈鑰有人開。
燒
作者：劉子翬
朝代：宋

惹草熒熒熖，隨風烈烈聲。
欲臨橫澗斷，忽上晚風明。
踸踔無潛迹，蒙茸有怒生。
尚餘飛燼煖，培耔及春耕。
燕子
作者：劉子翬
朝代：宋

燕子何光彩，飛飛引衆雛。
營巢終老草，解語只含胡。
賀厦恩非淺，焚宮禍亦殊。
寥寥鴻鵠志，嗟汝豈能俱。
燕子
作者：劉子翬
朝代：宋

燕子營巢得所依，銜泥辛苦傍人飛。
秋風一夜驚桐葉，不戀雕梁萬里歸。
獨坐
作者：劉子翬
朝代：宋

獨坐高堂上，遊觀思無極。
重門雖晝關，遠岫如不隔。
長林葉布陰，淺澗流波激。
欣欣物態榮，淑氣生原隰。
幽禽感時鳴，繞樹飛還集。
常恐逐驚飆，無階戀儔匹。
興懷念良遊，歲月更相及。
佳人獨棄余，何以慰岑寂。
褰裳迷所向，望遠時佇立。
心知徒百憂，沈思不能釋。
田家
作者：劉子翬
朝代：宋

長空淡淡如雲掃，暮過田家風物好。
耕犂倚戶寂無人，饑牛卧齧牆根草。
畫船
作者：劉子翬
朝代：宋

隠約菱歌斷，斜陽水面移。
美人貪照影，不覺畫船欹。
疊嶂
作者：劉子翬
朝代：宋

益遣歸心快，愁霖喜乍晴。
樹陰迎馬合，波影照人清。
不見雲山路，時聞樵斧聲。
暮雲偏有意，相伴隔溪行。
病中賞梅贈元晦老友
作者：劉子翬
朝代：宋

梅邊無與談，頼有之子至。
荒寒一點香，足以酬天地。
天地亦無心，受之自人意。
韜白任新和，風味要如此。
病中追賦遊武夷
作者：劉子翬
朝代：宋

建水日夜淺，清灘自迢迢。
漁舠愕已無，忽點浄練遥。
老身寄其上，兀若棲危苕。
松風知我狂，隨舷助傾摇。
探幽神益新，得快意自消。
長林翠洞口，微雲粉山腰。
那知碧虛遠，一葦卧可超。
不須換吾骸，吾慵登岧嶢。
病中追餘觀，所得絕富饒。
登原仲茅亭
作者：劉子翬
朝代：宋

茅簷聊徙倚，落日見樵蘇。
過雁飛何急，寒山遠欲無。
劇談容謾叟，逸興慕潛夫。
寸祿甘華髮，人生底事愚。
登鵝湖妙峰亭次韵
作者：劉子翬
朝代：宋

偶向妙峯亭上望，一襟寒色近春分。
晴風吹放天全露，吹盡江南江北雲。
白水見梅憶士特
作者：劉子翬
朝代：宋

去年看梅時，中郎共開樽。
今年看梅時，獨招中郎魂。
悲歡聚散誰作惱，擬欲問春春不言。
省拱辰山
作者：劉子翬
朝代：宋

豺狼已煙銷，言歸省先塋。
豈無消息至，怵惕意自驚。
兵戈道孔由，不折寸草徑。
神物陰有護，兇威肅其獰。
敬瞻壠闕雲，墮淚眶睫盈。
如承慈穆顔，如聞謦咳聲。
道餘孤風存，澤本遺愛成。
昔我罹禍苦，結廬傍佳城。
哀慕寧有極，忽忽時序更。
慚愧舊巢鳥，常繞松柏鳴。
石磨
作者：劉子翬
朝代：宋

盤石輪囷隠澗幽，煙籠月照幾經秋。
可憐琢作團團磨，終日隨人轉不休。
祝道人日供梅蘭偶成小詩二首·其一
作者：劉子翬
朝代：宋

病眼亡聊祇强回，道人得得供新梅。
谷寒未必春先到，幾夜冰蟾照得開。
祝道人日供梅蘭偶成小詩二首·其二
作者：劉子翬
朝代：宋

野客分花入戶間，此心今合付翛然。
平生費盡金鴉嘴，不負幽芳十七年。
禱雨蟹泉
作者：劉子翬
朝代：宋

厭旱訟風伯，苦雨誅雲師。
天公良獨難，爾民多怨咨。
夏潦包原隰，苗端漲清漪。
冬暄但流塵，土堅不銜犂。
陰陽有乘除，此理固可推。
惟神執天權，憫物思濟之。
穴泉類蹄涔，幽靈隠其涯。
彷彿小雙螯，控御蛟龍隨。
名居列曜尊，箕畢可指撝。
顧匪郭索倫，嘗辱左手持。
滂沱爲一縱，豈惟潤東菑。
灝灝燠氣清，浮浮瘴烟披。
將聞鼓腹謠，寧求折肱醫。
寸澤垂二惠，此功神所尸。
遥知青青麥，春風滿陵陂。
吾儕飽湯餠，敢後椒漿期。
秋宵
作者：劉子翬
朝代：宋

秋宵如許永，兀坐思悠哉。
手誤挑燈滅，情長鼓瑟哀。
清號生竅穴，皓色轉崔嵬。
醉覺雄心在，流光且莫催。
秋意
作者：劉子翬
朝代：宋

又見庭梧一葉飛，物華心事兩差池。
百年未半老相逼，四序平分秋獨悲。
過岸山川雲漠漠，殘燈院落雨絲絲。
客懷料理須杯酒，哭向窮途定自癡。
秋懷
作者：劉子翬
朝代：宋

哲人嘆逝川，志士悲廩秋。
流光不暫停，忽忽歲欲周。
凉飆襲迥野，飛霜皓盈疇。
華林失鮮輝，奔谿殺湍流。
萬化儻日徂，吾生難獨留。
而我苦不樂，彷徨復何求。
世途多軌轍，今行非昔謀。
徒遵耿耿意，齟齬固莫投。
時乎不再來，豈余敢懷尤。
王道炳日星，歷聘疲軻丘。
歸歟既改旆，浩然亦回輈。
寂寞甯子歌，棲遲長卿遊。
客嘲徒自解，天問終不酬。
長揖未免烹，說難竟遭囚。
行藏或大謬，聖賢共悠悠。
含思疚憤積，念往川途脩。
煌煌青春姿，蹉跎恐茲由。
諒非宏達觀，那能齊百憂。
秋望
作者：劉子翬
朝代：宋

輝輝江日已沉西，隠約餘紅泛渺瀰。
却上松岡望秋色，偶逢僧話立多時。
程嬰墓
作者：劉子翬
朝代：宋

停車莽蒼認孤墳，烈烈英標尚想存。
已脫遺孤安趙氏，更輕一死報公孫。
荒林雀噪風常急，古道人稀日自昏。
惆悵九原如可作，欲憑楚些爲招魂。
種菜
作者：劉子翬
朝代：宋

傍舍植柔蔬，携鋤理荒穢。
桔槔勤俯仰，一雨功百倍。
朝來綠映土，新葉摇肺肺。
牛羊勿踐畦，肉食屠爾輩。
竹源之集奇仲不赴蕭屯以詩嘲之再用原韵
作者：劉子翬
朝代：宋

平生老子興，渾寄幽絕處。
寧嫌一坡遠，甘作十歇去。
至今清夢狂，時走松陰路。
心忻自吟哦，技癢輒披露。
那知菅蒯微，辱報瑶瓊樹。
胸中萬斛清，忽向毫端雨。
援桴未敢再，破的已驚屢。
病身得所便，一閲神氣聚。
淇竹秋稜欒，洛花春布濩。
真機不可藏，文亦肖風度。
樂哉精廬遊，愧我不常與。
陋鄉豈無奇，乏此追陪故。
翻然卜鄰心，幾逐長風翥。
但分茅半簷，不假牛十具。
劉郎箇中人，幽期乃愆素。
曾無負負言，直委茫茫數。
移文太遽生，恐未明深膆。
君看旋磨蟻，瑣屑安故步。
何如驥突雲，軒豁隨長馭。
集枯豈小歟，動者中不騖。
策杖
作者：劉子翬
朝代：宋

策杖農家去，蕭條絕四鄰。
空田依壠峻，斷藁布窠勻。
地薄惟供稅，年豐尚苦貧。
平生飽官粟，愧爾力耕人。
築室
作者：劉子翬
朝代：宋

旋剪荆榛出舊蹊，架巖鑿壁啟幽棲。
已通鄰圃盡栽竹，更搭飛橋南過溪。
蓮社昔誇廬阜勝，漁舟空向武陵迷。
宦遊若勝歸田樂，肯把軒裳換一犁。
約致明入開善不至二首·其一
作者：劉子翬
朝代：宋

喬松翠竹鎖禪關，乘興時來興盡還。
懊恨劉郎招不得，瘦筇獨自入寒山。
約致明入開善不至二首·其二
作者：劉子翬
朝代：宋

偶臨沙岸立多時，淡淡烟村日向低。
幽事挽人歸不得，一枝梅影浸澄溪。
絕句五首·其一
作者：劉子翬
朝代：宋

目送孤鴻獨倚樓，晚風吹淚更橫流。
蕉花落處蠻烟碧，六十三程是白州。
絕句五首·其三
作者：劉子翬
朝代：宋

干戈擾擾恨何窮，南北東西任轉蓬。
世事不堪長齟齬，胸中頼有氣如虹。
絕句五首·其二
作者：劉子翬
朝代：宋

雙魚來自瘴江濱，一讀家書一愴神。
見說炎荒風土惡，可無神物護忠臣。
絕句五首·其五
作者：劉子翬
朝代：宋

竹繞茅簷水繞階，東風漸欲放春回。
丁寧紅紫休爭發，待取山南刺史來。
絕句五首·其四
作者：劉子翬
朝代：宋

喜聞歸騎已揚鑣，載酒相迎不憚遥。
我是武夷東道主，便同蠟屐上岧嶢。
絕句送巨山二首·其一
作者：劉子翬
朝代：宋

二年寄跡閩山寺，一笑翻然向浙江。
明月不知君已去，夜深還照讀書窗。
絕句送巨山二首·其二
作者：劉子翬
朝代：宋

江邊胡虜年年盛，借筯應須爲掃除。
聞道漢皇方仄席，不因詞賦召相如。
續賦家園七詠·意遠亭
作者：劉子翬
朝代：宋

雨餘陂水平，徙倚聊一望。
歸雲淡欲無，宇宙何清曠。
吾心游太虛，聊寄此亭上。
續賦家園七詠·早賦堂
作者：劉子翬
朝代：宋

南溪抱山流，潤氣滋林麓。
平生歸歟心，寄老一堂足。
夢破午窗陰，清風在寒竹。
續賦家園七詠·桂巖
作者：劉子翬
朝代：宋

山中多桂樹，亭亭傍幽巖。
微風發秋香，十里穿松杉。
誰歌招隠詞，吾生付長鑱。
續賦家園七詠·橫秋閣
作者：劉子翬
朝代：宋

秋山萬尺青，影落杯酒中。
登臨豈不佳，寒色見遠空。
未忘天下憂，胡塵起西風。
續賦家園七詠·百花臺
作者：劉子翬
朝代：宋

森沈徑易迷，搘筇爲徘徊。
何處春光多，時登百花臺。
主人澹無情，林花爲誰開。
續賦家園七詠·萬石亭
作者：劉子翬
朝代：宋

嵐光近却無，一徑緣崖斷。
危亭勢欲飛，翠石雲中亂。
小山閟清遊，懷人發長歎。
續賦家園七詠·酴醿洞
作者：劉子翬
朝代：宋

不愛酴醿花，愛此酴醿樹。
青條含露滋，輕陰覆行路。
晝永倦尋書，時來散幽步。
翁仁山受恩歸以詩相訪因次其韵
作者：劉子翬
朝代：宋

寒階響葉終日靜，剝啄欣聞人叩關。
一聽清言風灑座，幾回幽夢月沈山。
遺珠未許留滄海，老驥終聞在六閑。
獻策明光豈無用，人心久矣厭多艱。
老農
作者：劉子翬
朝代：宋

山前有老農，給我薪水役。
得錢徑沽酒，醉卧山日夕。
忘形與之語，妙理時見益。
志士多隠淪，欲言慚未識。
聞笛
作者：劉子翬
朝代：宋

倚樓何處笛，飛響徹雲霄。
曲怨吹難盡，風回聽忽遥。
戍兵臨絕漠，閨婦起寒宵。
一弄梅飛雪，華年鬢亦凋。
聞箏作
作者：劉子翬
朝代：宋

月高夜鳴箏，聲從綺窗來。
隨風更迢遞，縈雲暫徘徊。
餘音若可玩，繁弦互相催。
不見理箏人，遥知心所懷。
寧悲舊寵棄，豈念新期乖。
含情鬰不發，寄曲宣餘哀。
一彈飛霜零，再撫流光頹。
每恨聽者稀，銀甲生浮埃。
幽幽孤鳳吟，衆鳥聲難諧。
盛年嗟不偶，况乃容華衰。
道同符片諾，志異勞百媒。
栖栖牆東客，亦抱凌雲才。
聞韓侯至
作者：劉子翬
朝代：宋

今代淮陰將，宣威瘴海東。
夜營兵氣黑，寒磧戰聲雄。
有寇常親討，無官可賞功。
屹然沈鷙貌，識汝未侯中。
聽詹溫之彈琴歌
作者：劉子翬
朝代：宋

鳴琴藝精非小道，可惜溫之今已老。
玲琅一鼓萬象春，鐵面霜髯不枯槁。
自言寡知音，求我爲作歌。
號宮韵角可聽不可狀，錦腸繡舌空吟哦。
吾意其一氣之濁清，兩曜之晦明。
山河之結融，雷霆風雨之震驚。
包羅具七弦，開闔造化由人心。
又疑夫堯禹之躬行，丘軻之立言。
瞿聃之同歸，百家諸子之紛然。
更歷千萬古，此意不滅絲桐間。
滌除浮慮清，蕩摩愁襟開。
琴之氣象廣莫有如此，欲媚俗耳知難哉。
寒缸燒涸夜向闌，罷琴歸矣我欲眠。
夢跨冰輪出瑶海，一笑碌碌瀛洲仙。
胡兒莫窺江
作者：劉子翬
朝代：宋

胡兒莫窺江，長江限絕吳楚間。
驚濤駭浪如連山，鯨鯢出沒含戈鋋。
汝不顧死爭相先，鳴髇不響突騎閑。
浮屍隨潮去復還。
胡兒莫窺江，樓船百尺高崔嵬。
鼓枻叱咤生風雷，吳儂入水雙眸開。
汝不素習胡爲來，生雖欲殺死可哀。
南北孰非吾民哉。
胡兒莫窺江，前年飛矢入未央。
日月雙墜天無光，去年一炬燒維揚。
丹鳳徙穴仍南翔，國勢如衡有低昂。
犬戎豈得稱天王，暴興恃暴必亟亡。
乘蛇古讖開其祥，中興將士材無雙。
撫劍氣已馳龍荒，胡兒胡兒莫猖狂。
胡文定公挽詩三首·其一
作者：劉子翬
朝代：宋

今代儒林伯，聲名舊藹如。
不爲簪紱累，常樂燕閒居。
悟主承三接，尊王著一書。
天胡奪楊綰，素業未全攄。
胡文定公挽詩三首·其三
作者：劉子翬
朝代：宋

奕葉論深契，平生仰大儒。
淹留趨絳帳，寂寞奠生芻。
忍見摧梁木，悲歌碎玉壺。
尺書垂奬意，提耳愧朱愚。
胡文定公挽詩三首·其二
作者：劉子翬
朝代：宋

有意扶名教，躬行語默中。
楷模陶士器，藥石補天聰。
衡嶽鄰新卜，伊川道已東。
傳經知有子，接武大明宮。
胡明仲潭溪三日飲
作者：劉子翬
朝代：宋

潭溪梧竹堆，無地浮高蔭。
暑中猶未佳，袒膊俯清深。
急雨翳幽芬，空山落啼鵀。
村醪得舊燒，時果出寒沈。
醺然三日醉，是鄉絕呵禁。
巖風故吹醒，偷逸嫌太甚。
人生唯一真，擾擾萬緣滲。
斯遊不屢尋，老境恐遂寖。
窺樽有餘波，捫腹猶可飲。
澹蟾如曉色，渺渺長空浸。
常憂景過清，浮雲忽飛譖。
酣歌金石號，慷慨君獨任。
俾予酬對之，祇作寒蟬噤。
吾惟善咍臺，忘形卧相枕。
胡明仲羅養蒙爲悠然集追用前四疊之韵
作者：劉子翬
朝代：宋

筠州喜陪笑語新，鑾坡自來清湖濱。
更招明月作三客，此外正復難其人。
瑶觴十飛才小醉，追逐牢愁出肝肺。
吾儕邂逅非作豪，常恐真歡來不繼。
更闌已番四疊歌，却喚輕舟浮綺羅。
一聲橫笛不知處，荷氣苒苒風頭多。
玉山未倒誰之耻，霜露霑衣聊且已。
維舟落月界平潭，翠亂紅披扶不起。
臨池歌
作者：劉子翬
朝代：宋

君不見鍾繇學書夜不眠，以指畫字衣皆穿。
當時尺牘來鄴下，錦標玉軸爭流傳。
又不見魯公得法屋漏雨，意象咄咄凌千古。
斷碑零落翠苔封，直氣英風猶可覩。
元常獨步黄初際，清臣後出今無繼。
風神迥處本天資，巧力亦自精勤至。
羨君好尚何高奇，寒窗弄筆手生胝。
向來失計墮塵網，銳氣直欲摩雲飛。
男兒舌在心何怍，却擬臨池尋舊學。
要須筆外見鍾顔，會自蛟龍生掌握。
銀鈎石刻余何愛，勸以短歌君勿怠。
他時八體妙有餘，此歌儻可君紳書。
至日
作者：劉子翬
朝代：宋

客中雙鬢老塵埃，海角仍逢至日來。
近臘風光初染荔，新陽氣力僅浮灰。
豆糜厭勝憐荆俗，雲物書祥憶魯臺。
搔首故園心欲斷，少陵頼有掌中杯。
致中惠瓜
作者：劉子翬
朝代：宋

瓜疇暑雨亂花飛，美實蠲煩喜及時。
蘇并筠籠香發越，金刀玉手翠離披。
侯家昔見連阡盛，賈肆徒誇厚貌奇。
珍重故人分少意，臨風宛若對冰姿。
致中惠瓜因成二絕句·其一
作者：劉子翬
朝代：宋

故人夙有瓜畦約，走送筠籃百里間。
翠甒瓊罌纔一握，極知風味勝黄斑。
致中惠瓜因成二絕句·其二
作者：劉子翬
朝代：宋

蔗漿溜溜香浮玉，蘇水沉沉色弄金。
那似甘瓜能破渴，一盤霜雪沍清襟。
致中手談見知胡漳州而奇仲未有定論
作者：劉子翬
朝代：宋

了無勝負著胸中，三百枯棋破老慵。
雲陳春收花脫樹，雹聲夜碎月銜峯。
危機每憚張頤虎，窘步休誇獨眼龍。
無復漳州賞新妙，只應公論付吾宗。
致中招原仲遊武夷
作者：劉子翬
朝代：宋

病暑冠裳與體忘，一廛幽僻得深藏。
微風時度澗光活，殘日忽無山氣凉。
但想子綦方隠几，終慚南郭謾連牆。
何時九曲尋幽事，船尾應須著漫郎。
致中晚集
作者：劉子翬
朝代：宋

笑語北潭晚，微寒入綺疏。
雨聲留篆霧，燈影躍潛魚。
病間欲疏酒，老便惟讀書。
喜君新隠地，山翠切吾廬。
致中相拉遊武夷有六耳不同謀之語原仲和章意似未平也再次原韵
作者：劉子翬
朝代：宋

年衰漸涸玉池津，擬丐明窗一匕塵。
底用趨風防六耳，須知對影已三人。
高情政喜追靈運，飽學那容欠大春。
右挈左提俱有頼，應憐懷抱久傾囷。
致中詩戲論詩棋酒輒次原韵
作者：劉子翬
朝代：宋

只應心醉六經醇，自是陶陶晉魏人。
每向幽居橫素榻，惟容我輩岸烏巾。
毫端空有千題巧，枰上原無一著真。
要得坦然懷抱穩，煩君澆潑乳泓春。
致明惠蓮栽
作者：劉子翬
朝代：宋

玉井初浮翠出，禪風漸扇紅開。
長梯顧我安得，浄社如君盍來。
致明携酒來雲際
作者：劉子翬
朝代：宋

有客携家釀，敲門訪病翁。
一春寒食過，幽寺晚晴中。
嫩竹扶簷綠，殘花蓋地紅。
牢愁頼君破，歸意莫匆匆。
致明贈茯苓如嬰孩狀以詩爲報
作者：劉子翬
朝代：宋

老松寒不死，密壤聚流脂。
小斸凌蒼翠，深藏發怪奇。
應憐霜鬢客，爲寄玉嬰兒。
屑餌消殘疢，同尋汗漫期。
與原仲至交溪橋
作者：劉子翬
朝代：宋

倦憩春橋午，回環翠碧重。
亂溪流背海，新柳色欺松。
厭市常思野，爲官不及農。
喜逢湖上客，談話得從容。
與溫其對榻
作者：劉子翬
朝代：宋

細雨南窗夜，青燈對榻眠。
升沈嗟薄宦，聚散忽流年。
失路誰推轂，他時看著鞭。
竹林須款集，君亦暫留連。
與純臣原仲溫其煮魚羹
作者：劉子翬
朝代：宋

衆賓會高堂，嘉魚脫重淵。
霜鰓尚呀呷，綠藻仍牽連。
厨人起揎袖，刀机鳴鏗然。
斷尾頳縠碎，批鱗玉花翩。
雲雷蓊深釜，清香已遥傳。
投葱裂素絲，裁薑落金錢。
陶甌舉筠箸，更覺真味全。
細紋松江鱸，縮頸槎頭鯿。
吾儕但知飽，美惡無棄捐。
何論調羹手，聊復試小鮮。
與致明對榻
作者：劉子翬
朝代：宋

勝會嘗連榻，還欣與子同。
一燈寒夜永，殘夢雨聲中。
道舊驚身老，談玄了性空。
卜鄰今有約，泉石興何窮。
舟中寄似表
作者：劉子翬
朝代：宋

溪流元自急，積雨更兼旬。
曲渚方移棹，高城忽背人。
艱難爭避地，去住不由身。
客食憐詩李，相期一問津。
花椒
作者：劉子翬
朝代：宋

欣忻笑口向西風，噴出元珠顆顆同。
採處倒含秋露白，晒時嬌映夕陽紅。
調漿美著騷經上，涂壁香凝漢殿中。
鼎餗也應知此味，莫教薑桂獨成功。
荔子
作者：劉子翬
朝代：宋

挺秀窮荒歎未遭，昔賢吟賞著風騷。
縱班盧橘材非偶，不近長安價愈高。
烟雨萬株遥若畫，塵埃一騎笑徒勞。
琱盤此日無遺選，品格妍媸敢自逃。
荔子
作者：劉子翬
朝代：宋

炎蒸午枕夢滄浪，落落星苞喜乍嘗。
筆下丹青千品色，釵頭風露一枝香。
鷄冠借諭何輕許，馬乳爭名固不量。
直待當時妃子笑，驪山千古事淒涼。
荔子歌
作者：劉子翬
朝代：宋

炎精孕秀多靈植，荔子佳名聞自昔。
絳囊剖雪出琱盤，尋常百果無顔色。
閩天六月雨初晴，星火熒煌曜川澤。
欻如彩鳳戲翱翔，爛若彤雲堆翕爀。
中郎裁品三十二，陳紫方紅冠流匹。
鹽蒸蜜漬尚絕倫，啄鮮空羨南飛翼。
我聞二和全盛時，貢輸不減開元日。
涪州距雍已云遠，况此奔馳來海側。
繡衣中使動輶車，黄紙封林遍阡陌。
浮航走轍空四郡，妙品人間無復得。
似聞供御只纖毫，往往盡入公侯宅。
驪山廢苑狐兔靜，艮嶽新宮鼙鼓急。
繁華今古共淒涼，繞樹行吟悲野客。
西風刮地戰塵昏，一聽胡笳雙淚滴。
莫田
作者：劉子翬
朝代：宋

打麥蓬蓬響莫田，兒童拾穟笑爭先。
市頭米價新來減，一醉瓷甌五六錢。
菊
作者：劉子翬
朝代：宋

青叢馥鬰早抽芽，金蕊斕斑晚著花。
秋意祇應宜淡泊，化工可是惜鉛華。
輕烟細雨重陽節，曲檻疏籬五柳家。
暮醉朝吟供採摘，更憐寒蝶共生涯。
萊孫歌
作者：劉子翬
朝代：宋

屯田詞，考功詩，白水之白鍾此奇。
鈎章棘句凌萬象，逸興高情俱一時。
耆卿骨朽士特死，澗谷錯莫無晶輝。
後生俊秀何其寡，吾宗喜有萊孫者。
雙瞳點漆面如水，一見使我心神寫。
讀書已通經，學賦已知律。
只今年十三，吐氣成五色。
驪珠出海夜生光，突笴流弦追莫及。
人材有價誰能私，不妨乃翁聊譽兒。
囊中彩筆今付汝，往繼二妙聲名馳。
萊孫求墨并以詩與之
作者：劉子翬
朝代：宋

何年老烏龍，排山折其角。
漁人網得之，澄淵起雷雹。
異物世常猜，神光夜潛覺。
流傳歲月深，質槁紋斑剝。
漆簡射晶熒，玄圭靡雕琢。
孰謂喬松煙，能成此堅確。
晴窗試墨池，雲霧生掌握。
只恐化蜿蜒，飛騰入冥邈。
萊孫真可兒，句法有家學。
贈汝囊中珍，慚余鼻端斲。
葉集之舉士特唱和因次韵
作者：劉子翬
朝代：宋

漂泊分携後，囏難會面時。
夜燈初獻酒，春草舊題詩。
遊宦君雖厭，才名衆所期。
不應如倦翼，寂寞戀南枝。
蔡子强挽章
作者：劉子翬
朝代：宋

擢秀詞林少也奇，星軺榮耀更分麾。
世傳清德名方盛，生不長年理可疑。
蘇晉逃禪心淡泊，孔融好客酒淋漓。
眼看玉樹埋塵土，零落交遊我獨悲。
蕭屯訪致中
作者：劉子翬
朝代：宋

曉色陰晴久未分，亂山何處是蕭屯。
荒荒日轉漁樵路，靄靄烟生桑柘村。
勝地逢春聊駐馬，主人好客爲開樽。
平生夢想歸田樂，正喜吾儕得踐言。
行夫寄黄山榧子有詩因同來韵
作者：劉子翬
朝代：宋

老坡文中哮闞聲，凜凜常如對英峙。
琅然諷詠興凌雲，瞠若追攀顙流泚。
玉山妙唱久寂寥，可與言詩有之子。
裁牋遠餉風露新，坐我千尺黄山底。
初挼玄縠出冰霜，小嚼清香泛窗几。
已輕魏帝昵蒲桃，肯許唐賢魁綠李。
極知人口無正味，苦談甘酸各矜美。
不經真識爲品題，此物初筵幾不齒。
青菁有用拔蒿萊，白粲無酬腐糠粃。
士懷瓌瑋勿自神，邂逅飛沈同一理。
子才超矣會曄然，外澤中真期是以。
味果固已驅煩邪，味道更須淪骨髓。
袖刺
作者：劉子翬
朝代：宋

袖刺謁諸鄰，徘徊寄心賞。
潭潭廣厦深，咳唾生餘響。
茲邦懷地寶，比屋誇雄敞。
如何蓬廬士，貧賤安所養。
觀二劉題壁
作者：劉子翬
朝代：宋

溫其題詩新歷寺，落筆風雨驚長林。
眼高一世常欲駡，想見掀髯坐巖陰。
致中題詩新興寺，壞壁歲久莓苔侵。
山僧好事亦可喜，解誦鳥啼春意深。
我來經覽渾如昨，玉友金昆念離索。
投林倦翼不同栖，况復分飛在寥廓。
故山終勝他山好，新交不如舊交樂。
何况把酒問鷗盟，卧聽松風同一壑。
觀胡文定公手墨因求別本
作者：劉子翬
朝代：宋

溫溫文定公，至道夙所欽。
神超雖緬邈，餘英壯儒林。
正容閲真翰，默默流至音。
不事八法奇，天成寫幽襟。
有如瀚海鴻，隨波自浮沉。
又如太虛雲，舒卷杳莫尋。
乃知晉魏還，筆端有哇淫。
棄藁競韜藏，非將玩球琳。
庶幾字畫間，可以求其心。
清伊一派流，匯作萬丈深。
溝渠有暴盈，淟涊時見侵。
投膠了不難，公以獨力任。
我慚步趨晚，悠然寄孤吟。
流風在目前，著鞭要駸駸。
願分墨本餘，刻之蒼崖陰。
大塊有動摇，斯文無古今。
訪原仲
作者：劉子翬
朝代：宋

布衣自昔有遺才，白首窮經隠澗隈。
門掩青山朝暮色，客來濁酒兩三杯。
鴻冥豈復驚塵網，鶚薦虛聞達帝臺。
我亦放情依一壑，雲間杖屨喜相陪。
訪原仲山居
作者：劉子翬
朝代：宋

寂寂臨湖屋，湖風爲掩門。
鳥聲幽谷樹，山影夕陽村。
好事長留客，雖貧亦置樽。
平生枯淡意，去此欲誰論。
訪士特舉和六四叔詩因次韵
作者：劉子翬
朝代：宋

聞道歸舟泊淺沙，籃輿出郭日初斜。
新傳賦詠來梁苑，舊識芝蘭向謝家。
遣興只憑樽有酒，感時愁見樹飛花。
相逢未款還相別，回首長亭鬢欲華。
試弓
作者：劉子翬
朝代：宋

結束擬從戎，秋堂試寶弓。
角寒開拒手，弦勁響流空。
巧習穿楊技，神誇飲羽功。
挽强吾有待，狐兔莫爭雄。
詩寄懶翁兼簡士特溫其原仲致仲昆季
作者：劉子翬
朝代：宋

懶翁疏散無與儔，結菴名懶山之幽。
蕭然杖屨巖壑裏，似是當年嵇阮流。
云何出處戾初志，束書負劍俄西遊。
悲猿攀車鶴卧轍，去意勇决誰能留。
菴垂鐵鎖人跡斷，破窗鳴紙風颼颼。
曳裾我昔翁門客，豈知繼踵居翁室。
里閭應記往還頻，猿鶴乍驚賓主易。
爾來庭戶已更創，尚榜翁名志陳迹。
傍菴小樹昔親栽，鑿沼今遷在簷北。
我山亭闞舊牆東，此景新成翁未識。
遥知捧檄遵歸途，摘山官况今何如。
書來頗厭作吏冗，俸祿僅可供妻孥。
趨庭日一見官長，脚靴手板常睢盱。
簿書有程那得懶，却視故隠真蘧廬。
寄聲頻慰吾人望，往時交友皆無恙。
鵝峰諸劉更互來，清湖居士時相訪。
中郎司戶又繼歸，酒社文盟氣增壯。
我慚淺拙難强陪，每憶翁才真輩行。
拂衣早赴竹林期，莫遣移文重前謗。
詹君則賦光壁堂詩拉余同作
作者：劉子翬
朝代：宋

幽行已辦百枝扶，况有溪山近故廬。
水碧山光都幾許，道人著眼恰無餘。
諭俗·其一
作者：劉子翬
朝代：宋

故園喪亂餘，歸來復何有。
鄰人雖喜在，憂悴成老叟。
爲言寇來時，白刃穿田畝。
驚忙不知路，夜踏人屍走。
屋廬成飛烟，囊橐無暇取。
匹夫快恩讎，王法誰爲守。
艱難歷冬夏，遷徙遍林藪。
深虞邏寇知，兒啼扼其口。
樹皮爲衣裳，樹根作糧糗。
還家生理盡，黑瘦面如狗。
語翁翁勿悲，禍福較長久。
東家紅巾郎，長大好身手。
荒荒戰場中，頭白骨先朽。
諭俗·其一〇
作者：劉子翬
朝代：宋

茲鄉山水佳，昔乃爲盜窟。
吾盧已煨燼，荒草牆兀兀。
牆東大梨樹，惟此爲舊物。
火燒枝葉盡，老本更奇崛。
衆鳥罷高栖，空庭失清樾。
鄰兒利薪爨，往往肆戕伐。
豈知昂霄勢，長養自毫末。
寒堤孤碓在，廢圃鳴泉出。
衡茅且經營，霜霰莫倉猝。
諭俗·其一一
作者：劉子翬
朝代：宋

未須葺吾廬，且復修吾倉。
求安當卜居，求飽當聚糧。
營生力有限，先此計頗長。
去年稻盈畦，避寇不得將。
新芽雨後白，卧穗霜中黄。
鰥惸有饑色，寇釁餘稻糧。
解衣易升斗，糠粃隨風揚。
休嗟昔艱難，喜茲歲豐穰。
鄰翁爲人耕，貯粟不盈箱。
溪頭廩與囷，纍纍已相望。
諭俗·其一二
作者：劉子翬
朝代：宋

懸牆挂德音，盡弛今年租。
旄倪發懽謠，助達和氣舒。
皇恩施甚厚，疲瘵望少蘇。
吁嗟吏舞文，詔紙墨未渝。
借貸盡白著，勾稽窮宿逋。
掊克儻歸公，民貧猶樂輸。
量權徵倍耗，夤緣竊其餘。
寧逢盜剽攘，厭聞吏追呼。
盜姦久必戢，吏姦無由鉏。
雷霆不言威，肉食忍自誣。
故態勿狃習，窮閻勿侵漁。
勿謂天聽高，勿謂黔首愚。
諭俗·其七
作者：劉子翬
朝代：宋

粵人多悍驕，風聲亦惟舊。
兒童僅勝衣，挾箠相格鬭。
藝精氣益橫，質化心忘陋。
家饒喜稱俠，世亂甘爲寇。
豈伊天性然，習俗所成就。
吾聞互鄉童，翺翔聖賢囿。
隠豹弄斕斑，攻駒發馳驟。
佩觿爾何知，義方得無謬。
諭俗·其三
作者：劉子翬
朝代：宋

何州無戰爭，閩粵禍未銷。
或言殺子因，厲氣由此招。
蠻陬地瘠狹，世業患不饒。
生女奩分貲，生男野分苗。
往往衣冠門，繼嗣無雙髫。
前知飲啄定，妄以人力僥。
三綱既自絕，餘澤豈更遥。
王化久淘漉，刑章亦昭昭。
那無舐犢慈，恩勤愧鴟鴞。
寃報且勿論，茲義古所標。
諭俗·其九
作者：劉子翬
朝代：宋

震雷霹枯松，頑龍失其據。
浮雲三日雨，盈畝復他注。
商羊舞未休，旱魃消何遽。
稍寬人心切，仰荷天恩布。
稻畦褭連顛，挼穗給朝飫。
菜畦擢新萌，蕩滌死羣蠹。
歲儉民怨咨，時豐家悅豫。
青青寒莠色，亦復貪雨露。
諭俗·其二
作者：劉子翬
朝代：宋

西村人漸歸，撐柱燒殘屋。
東村但蒿萊，死者無人哭。
昔茲號富穰，被禍尤殘酷。
二三里中豪，喪亂身爲僇。
遺骸悵莫掩，饑鳶啄其腹。
豈無平生時，意氣凌鄉曲。
錐刀剝微利，舞智欺惸獨。
錦囊收地券，奕葉相傳續。
只今鄰叟耕，歲歲輸官穀。
爾曹何顓愚，人生固多欲。
諭俗·其五
作者：劉子翬
朝代：宋

野人厭羹藜，家有庖丁刀。
徒誇批導手，肯念耕稼勞。
隠然肉山雄，畏彼尺箠操。
春泥卧寒野，夜月犂東皋。
辛勤力已盡，觳觫禍豈逃。
誰無惻隠心，鮮能勝貪饕。
蓋帷猶示恩，况異犬馬曹。
諭俗·其八
作者：劉子翬
朝代：宋

村南井欲乾，曉汲盈瓢濁。
飲濁不足言，奈此田畝涸。
咿啞龍骨響，煥爛陽烏虐。
良農無他營，辛苦事東作。
春苗何葱芊，秋刈何稀薄。
我雖食有餘，念彼心不樂。
乞靈走羣祀，晚電明霍霍。
屯膏竟未施，天意自難度。
諭俗·其六
作者：劉子翬
朝代：宋

扇馬嚴內仗，貂璫侍宸閽。
哀哉里閭間，刀閹逮雞豚。
放麑識忠藎，毋卵著格言。
矧利肥甘軀，絕其孳息源。
難銷愛欲心，物物天性存。
逆情氣必戾，順化生乃蕃。
誰開口腹謀，無乃傷仁恩。
諭俗·其四
作者：劉子翬
朝代：宋

愚氓擾潢池，囏難亦常態。
簪紳有包藏，事異吁可怪。
豺聲久伺亂，鯨戮終何悔。
游言張兇焰，巧諜移機會。
初如卵殻微，跐踐悉糜碎。
養成羽翮雄，飛掣韝繩外。
翦鉏淹歲月，螫毒彌疆界。
向來詰端由，罪白不容蓋。
南冠囚載路，東市誅其最。
隆寬俗與新，僥倖汝勿再。
謝劉致中瓜二首·其一
作者：劉子翬
朝代：宋

萬言不直一杯水，才似謫仙良可嗟。
顧我小詩偏發市，年年博得蕭屯瓜。
謝劉致中瓜二首·其二
作者：劉子翬
朝代：宋

病翁癡絕端可笑，文墨骫骳誰得稱。
故人分甘聊爾耳，更向詩流說我能。
謝方德順古風
作者：劉子翬
朝代：宋

吾聞滄溟深，浸灌東南維。
長風一蕩潏，莽蒼天爲低。
中藏百怪珍，文彩光陸離。
潛鯤盡鵬材，游魚悉龍資。
罔象溯波浮，天吳躍空飛。
蚌雖辱泥塗，猶能吐珠璣。
地靈物固然，在人必多奇。
英英方家郎，秀發如瓊枝。
裝懷素王書，落筆幼婦詞。
我昔官壺山，邂逅初見之。
賓筵爲勸駕，一武登雲梯。
鴻鶱九霄快，驥騁天路夷。
似聞東諸侯，辟書已交馳。
惠然訪吾廬，窈窕窮山谿。
夜燈一笑歡，愁抱忽若遺。
語妙時脫塵，飲豪屢反巵。
領新意自失，佳處昔未窺。
胡爲遽改轅，歸袂風披披。
上祈養德業，下祝慎鼎幃。
敬言崇道公，久別良佇思。
讀士特詩集
作者：劉子翬
朝代：宋

誰將家集到書帷，故喜風騷擅一時。
快讀祇愁雌霓誤，流傳不但落楓奇。
唱酬濫許聯東野，敘引仍欣得牧之。
生死窮途天不恤，虛名安用日星垂。
讀平險銘寄李漢老
作者：劉子翬
朝代：宋

官侯鑿平劍浦灘，遊子不歌行路難。
李公作銘垂不刊，峻峰激流生筆端。
斯文豈但夸雄觀，寓理之奧開聾眢。
惟人性天同廣胖，橫目立見分庭壇。
紛敷蔽翳榛葦萑，騰逃鬰屈猿蛇蚖。
銛剡獵利劍戟攢，離睽截裂趙魏韓。
千崖百瀨中繞蟠，覆溺嵬岸糜堅完。
胡爲氣舒貌顢頇，旁觀已洞其肺肝。
浮思一縱坂走丸，不極不止巧力殫。
塗膏然萁卒焦乾，萬古乾坤元自安。
堂堂靈君司五官，乍臣乍叛勞控摶。
日漸月磨如印刓，壯哉情枿牢盤還。
躁謀欲驟加雕剜，慘若蕭斧臨髀髖。
自腥夷之良可歎，何如含垢休索瘢。
洒洒落落從中看，豁然四通裂囊簞。
有如灘流平不湍，鑑靜天空秋月寒。
療性此寔言中丹，至味淡薄誰能餐。
我昔蒙公分剩殘，桐花城西路漫漫。
裁牋屢喚南飛翰，何當澡瀹紉椒蘭。
厚地爲屨天爲冠，從公上征鞭龍鸞。
訪瞿追孔聊遊般，物外虛明如許寬。
脚底日轉紅團欒，瑶池簉席一笑闌。
春著萬象流餘懽，茲遊未遂心慱慱。
吟餘北窗睡長鼾，清風時來撼琅玕。
讀曾吉甫橫碧齋詩
作者：劉子翬
朝代：宋

携鉏引荒泉，偶步松崗北。
泠然毛骨清，楚尾見秋色。
稻氣馥初凉，檉陰澹微日。
緬懷小齋居，櫺檻增岑寂。
曠度滅知聞，微吟數峰碧。
若人端好修，珍駕動無跡。
深窮伊水源，峻陟衡山極。
終焉憩孔林，所樂惟自得。
延和數酌醪，侑靜一編易。
向來辱傾輸，洞見胸中白。
思親道匪侔，既遠情不懌。
矧余質冥頑，固未易刻畫。
尊生有遐心，克己無全力。
以茲畏所知，負負常夕惕。
餘波儻時漸，玉汝天其或。
讀李忠愍文集
作者：劉子翬
朝代：宋

英姿直節想堂堂，不忍偷生向擾攘。
二帝蒙塵方幸虜，六臣奉璽更朝梁。
身輕欲抗豺狼怒，名在終同日月光。
曾與先君共褒錄，拊編交感淚浪浪。
讀韓子蒼呂居仁近詩
作者：劉子翬
朝代：宋

詩人零落歎才難，二妙風流壓建安。
已見詞鋒推晉楚，定應臭味等芝蘭。
鴻軒意氣慚交呂，鳳躍聲華敢望韓。
咫尺烟塵不相見，它時惆悵隔金鑾。
負暄
作者：劉子翬
朝代：宋

宵寒卧增裯，晝寒起增衣。
何如負暄樂，高堂日暉暉。
引光扉盡闢，追影榻屢移。
妙趣久乃酣，瞑目潛自知。
初如擁紅爐，凍粟消頑肌。
漸如飲醇醪，暖力中融怡。
欠伸百骸舒，爬搔隨意爲。
稍回驕佚氣，頓改酸寒姿。
薰然沐慈仁，天恩豈余私。
願披橫空雲，四海同熙熙。
矯首望扶桑，傾心效園葵。
賦雙溪閣用蔡君謨詩聲字韵
作者：劉子翬
朝代：宋

雄觀今古快幽情，突兀層樓出市甍。
二水交流何處盡，孤舟不見亂山橫。
丹爐寂寞仙遊遠，劍氣蕭條客恨盈。
向晚移樽話流落，可堪時聽鼓鼙聲。
贈宗周賓
作者：劉子翬
朝代：宋

我車南，君車北，相逢總是天涯客。
擁爐談笑一燈殘，出門風雨千山隔。
贈王周士
作者：劉子翬
朝代：宋

逐客初從瘴海歸，平生未識想英奇。
致身不負管城子，報國聊將雕面兒。
舌在壯懷猶未已，途窮俗眼少相知。
虎頭合是封侯相，笑挽天河會有時。
贈總上人兼簡無求居士二首·其一
作者：劉子翬
朝代：宋

雙徑山中一衲衣，曳筇遠遠叩巖扉。
愧無白璧黄金贈，携取清風滿袖歸。
贈總上人兼簡無求居士二首·其二
作者：劉子翬
朝代：宋

多謝徽州吳使君，新詩問勞意何勤。
無求已得心空樂，更作無心出岫雲。
贈詹朝倚
作者：劉子翬
朝代：宋

之子詞鋒孰敢爭，它時雲路定飛騰。
客懷未免悲彈鋏，文社遥知喜得朋。
舊隠生涯三徑菊，夜窗弦誦十年燈。
長篇寄我情何厚，欲和陽春愧未曾。
贈詹道人
作者：劉子翬
朝代：宋

道人山北住，鄉曲舊知名。
語妙初疑簡，神藏久益清。
夜衾寒楮白，歸舄兩鳬輕。
心靜皆仙境，何勞款玉京。
轉秩奉祠蒙朝佐子靜慶以四六戲裁長句爲謝
作者：劉子翬
朝代：宋

一嶺無情阻面談，鳴翰忽墮得雙函。
抽黄對白雖云妙，刻朽噓枯祇益慚。
小轉只緣官带右，雄飛無復夢圖南。
借留頼有天台侶，老矣真成七不堪。
送元仲
作者：劉子翬
朝代：宋

惆悵回車不可攀，故廬猶得及春還。
遥知去路風烟好，看盡閩山看越山。
送六四叔之茶陵
作者：劉子翬
朝代：宋

底用匆匆便據鞍，離觴縱滿不能歡。
瀟湘萬里客愁遠，鶗鴂一聲春事闌。
此去宦遊當益顯，時來功業自非難。
似聞幕府資奇畫，好借雄風弄羽翰。
送原仲之荆南
作者：劉子翬
朝代：宋

風急塵埃滿漢關，送君行處路漫漫。
不知爭戰幾時定，常恐別離相見難。
三徑舊遊松竹老，五湖新隠水雲寬。
交朋日覺知音少，綠綺從今莫浪彈。
送彭奭應禮部試
作者：劉子翬
朝代：宋

君家詩禮冠南區，文陣堂堂盡壯夫。
漢傑姓名歸大族，周官事業屬吾儒。
爭題玉字傳金榜，悉奮朱鸞與鳳雛。
月桂香傳南北巷，千言長策耀天衢。
送惠州史君范智聞
作者：劉子翬
朝代：宋

喜聽清談滿座傾，不堪行色動雙旌。
長亭把酒分携易，暮角催人太瘦生。
地遠守臣知妙選，時危壯士耻南征。
羅浮說與潮陽近，盍擬離騷弔二英。
送暐侍者之湖南
作者：劉子翬
朝代：宋

茗碗深澆破別愁，摻裾猶得小遲留。
不將流落遇知己，故向艱難作遠遊。
春動閩山迎兩屐，夜凉楚月趁孤舟。
相逢應說龐翁笑，黑頞黄髯萬念休。
送曾彥思減罷赴闕
作者：劉子翬
朝代：宋

馬首成南渡，西風木葉疏。
去程煙雨外，孤館別離初。
未試平戎策，空懷逐客書。
漢皇方問賦，誰復薦相如。
送杜季習四首·其一
作者：劉子翬
朝代：宋

結廬空谷抱沉憂，底事軒車肯爲留。
千里問塗良獨苦，似君須向古人求。
送杜季習四首·其三
作者：劉子翬
朝代：宋

寂寂家園草覆階，亂兵飛箭入樓臺。
丁寧莫斫湖邊柳，盡是劉郎手自栽。
送杜季習四首·其二
作者：劉子翬
朝代：宋

聞道華亭已解圍，親朋消息未全知。
君歸爲遣書來報，細說從初喪亂時。
送杜季習四首·其四
作者：劉子翬
朝代：宋

摇落難堪更語離，曉風吹月上征衣。
送君直到長亭去，隻影愁尋舊路歸。
送瓜與胡原仲
作者：劉子翬
朝代：宋

呼兒急走送筠籃，敵暑惟應此物堪。
一握青瑶含秀潤，滿襟寒雪沍清甘。
搔園底用修鄰怨，剪棘聊應益盜慚。
它日儻收遺瓣種，離離虎掌遍山南。
送致明之高沙三首·其一
作者：劉子翬
朝代：宋

忽驚風袂去翻翻，老子吟毫强更援。
底事幽懷却成惡，鵝峯一點入離樽。
送致明之高沙三首·其三
作者：劉子翬
朝代：宋

棠棣陰中更唱和，嘉賓助勇氣如雲。
勢孤屢欲拱降手，恐辱高沙小使君。
送致明之高沙三首·其二
作者：劉子翬
朝代：宋

不夢清淮鬢欲凋，因君行色意飄飄。
鐵頭船子舊遊處，三尺霜鱗鏡面跳。
送謝中瑩
作者：劉子翬
朝代：宋

相別夢悠悠，相逢懽草草。
送君躍馬臨長道。
十年憔悴向塵埃，一段精神摧不老。
途中
作者：劉子翬
朝代：宋

小市猶依海，橫橋欲跨汀。
雨餘榕徑冷，春晚苧田青。
薄宦低豪氣，浮生惜壯齡。
急流歸亦好，憂患飽曾經。
遊北巖
作者：劉子翬
朝代：宋

濺濺小水暗通池，熠熠高花亂出籬。
知有精廬潛寂寞，更忻蠟屐共襟期。
茗芽未辨三湯試，麥餠先嘗十字炊。
幾許幽奇待知己，品題政在一篇詩。
遊密菴三首·其一
作者：劉子翬
朝代：宋

半參樵徑繞危岑，彷彿精廬若可尋。
怪底扶筇筋力健，暖風晴日送登臨。
遊密菴三首·其三
作者：劉子翬
朝代：宋

幽興無邊未遽窮，泉聲隨屐下寒空。
一秋夢桂仙洲碧，盤礴才能半日中。
遊密菴三首·其二
作者：劉子翬
朝代：宋

病身偏與靜相宜，著意悠悠定自癡。
兀坐南窗了無語，篆花縈處一星移。
遊密菴致明有喜雨詩次原韵
作者：劉子翬
朝代：宋

雨氣經巖上，僧窗暗復明。
溪流生急響，松吹助狂傾。
䆉䅉無邊潤，籧篨一味清。
仁心樂同飽，擁鼻發吟聲。
遊朱勔家園
作者：劉子翬
朝代：宋

晨暉麗丹楹，翼翼侔帝居。
向來堂上人，零落烟海隅。
聯翩際時會，振跡皆刑餘。
閨帷尚帝主，皁隸乘軒車。
流威被東南，生殺在指呼。
樓船載花石，里巷無袴襦。
至今江左地，風雲亦嗟吁。
叨榮已過量，受禍如償逋。
荒凉戟門路，尚想冠蓋趨。
客舸維岸柳，鄰人罾池魚。
徘徊極幽觀，曲折迷歸途。
夜月扃綺戶，春風散羅裾。
繁華能幾時，喪亂實感予。
曹鄶予何譏，此曹真人奴。
遊武夷山
作者：劉子翬
朝代：宋

回薄湍流漾翠岑，夷猶一舸縱幽尋。
幔亭落日笙簫遠，毛竹連雲洞府深。
似有碧雞翔木杪，誰將丹鶴寫巖陰。
神仙可學非身外，多少遊人浪苦心。
遊龍潭
作者：劉子翬
朝代：宋

四客同笑言，一僧陪杖屨。
徜徉山水窟，適意忘晨暮。
疏鐘巖北寺，細竹溪南路。
中流石參錯，不礙潺湲注。
泓澄小龍潭，潤氣金碧聚。
時驚木葉墜，俯見魚蝦度。
斯遊非預期，偶爾造佳處。
幼輿丘壑情，陶令琴觴趣。
淹留慰所願，惟以賓友故。
夕陽淡寒山，遲回不能去。
過丹峰菴
作者：劉子翬
朝代：宋

杖策到丹峰，開軒對綠叢。
禪心清似水，客鬢亂如蓬。
鼓角譙門日，鶑花上巳風。
逢人相借問，何地隠龐翁。
過天竺寺
作者：劉子翬
朝代：宋

一徑聯鑣去，身疑在畫圖。
林陰穿欲盡，山靄近還無。
下榻聊盤礴，裁詩屢囁嚅。
道人留客意，片月出雲孤。
過東陽
作者：劉子翬
朝代：宋

小箔鳴機幾萬家，時清猶想舊繁華。
樓臺夜映雙溪月，簫鼓春迷後坂花。
回首十年真夢寐，停驂四顧但風沙。
却過蕭寺無人語，獨對枯林數暝鴉。
過楚懷王廟
作者：劉子翬
朝代：宋

割據銷殘運，并吞息戰塵。
遺民猶憫楚，三戶欲亡秦。
念昔懷王立，潛圖霸業新。
降顔欣接士，薄伐屢窺鄰。
慷慨心何壯，囏難勢未伸。
干戈憐暴骨，玉帛更和親。
末路人多詐，輕謀禍及身。
單車行凜慄，伏甲變逡巡。
鹿走章臺下，龍沉渭水濱。
素棺歸慘淡，故老恨酸辛。
歲月今何在，興亡迹已陳。
愁陰生古廟，翠蔓鎖重闉。
有客投清酹，臨江憶放臣。
聽讒雖主惑，多難亦時屯。
憤氣摩星斗，哀詞動鬼神。
飄零瓊玉佩，寂寞蕙蘭春。
毀譽千年定，窮通一死均。
招魂嗟已矣，抱石想漂淪。
戀戀空回首，行行欲問津。
潸然憂國淚，今古獨醒人。
過致思新齋
作者：劉子翬
朝代：宋

酷愛鵝溪水，潺潺傍馬流。
落梅寒崦靜，啼鳥暮村幽。
我病今朝已，君家有酒不。
新齋最奇絕，猶得少淹留。
過鄴中
作者：劉子翬
朝代：宋

逐鹿營營一夢驚，事隨流水去無聲。
黄沙日傍荒臺落，綠樹人穿廢苑行。
遺恨分香憐晚節，勝遊飛蓋想高情。
我來不暇論興廢，一點西山入眼明。
道中
作者：劉子翬
朝代：宋

微風收宿靄，細路繞平皋。
石亂春溪急，山寒曉月高。
鳥聲時出樹，花氣欲侵袍。
行役兼清賞，驅馳未覺勞。
邃老寄龍涎香二首·其一
作者：劉子翬
朝代：宋

瘴海驪龍供素沫，蠻村花露挹清滋。
微參鼻觀猶疑似，全在爐烟未發時。
邃老寄龍涎香二首·其二
作者：劉子翬
朝代：宋

知有名香出海隅，幽人得得寄吾廬。
明窗小爇跏趺坐，更覺胸懷一事無。
郡圃觀酴醿
作者：劉子翬
朝代：宋

憶昔尋春西洛橋，酴醿結洞橫朱架。
翠帷銀網一番新，百萬花頭相枕籍。
飄摇羽客靜疑仙，窈窕素娥嬌欲嫁。
細蕤摘貯絳紗囊，撲鼻清香奪蘭麝。
論花每恨流品雜，韵絕江梅此其亞。
紛紛紅紫已空條，耿耿冰霜猶照夜。
只今漂泊一身存，海角逢春足悲咤。
銀苞翠蔓宛如昨，瘦骨蒼顔忽驚乍。
當時我最推少年，想見同遊更衰謝。
洛陽園苑狐兔生，虜騎時來北邙下。
浮生榮悴均有老，萬古興衰那足訝。
南鄰地主好襟懷，官事稍閑須命駕。
急須喚酒賞餘妍，惡雨狂風不相借。
酴醿
作者：劉子翬
朝代：宋

顛風急雨退花晨，翠葉銀苞照眼新。
高架攀緣雖得地，長條盤屈總由人。
橫釵素朵開猶小，撲酒餘香韵絕倫。
唯有金沙顔色好，年年相伴殿殘春。
酴醿四首·其一
作者：劉子翬
朝代：宋

蒙籠春幰頂，夭矯赤虬身。
雨蓓猶緘暖，精神照晚春。
酴醿四首·其三
作者：劉子翬
朝代：宋

獨立幽亭晚，春風玉一圍。
殘英不著地，去作嶺雲飛。
酴醿四首·其二
作者：劉子翬
朝代：宋

斑斑心點紫，疊疊萼承冰。
除却橫枝韵，羣芳盡與能。
酴醿四首·其四
作者：劉子翬
朝代：宋

霜蕤薰碧醥，氣味已相傳。
終以香爲累，無人解倒懸。
醉歌贈金元白
作者：劉子翬
朝代：宋

南游會稽今十年，重來風物皆依然。
一時冠蓋零落盡，故人獨老空江邊。
西陵倉曹實冗散，出無車馬衆所憐。
江亭曳履偶識面，凜凜瘦骨餘雙顴。
談兵自是一敵國，屢薦不用寧非天。
胸中跧伏萬貔虎，靜若女子容娟娟。
我家光祿新出塞，羣彥入幕君宜先。
自言衰髮已種種，豈復有意仍騰騫。
强飯廉頗思故國，據鞍馬援忘華顛。
只今左臂雖小病，尚想攬轡能周旋。
興來且酌杯中酒，邊庭消息君知否。
經天太一位臨坎，干戈喪亂已經久。
南關兵敗上將戮，太原城破羣胡守。
嗚呼國步危若此，每惜壯士時難偶。
猝嗟未是真英雄，綸巾羽扇聊從容。
何當矍鑠渡河去，一洗塞北烟塵空。
野墅
作者：劉子翬
朝代：宋

野墅驚秋晚，殘年匆匆過。
海潮通井淺，林日到窗多。
酒盡鄰翁餉，詩成稚子哦。
人生行樂耳，軒冕奈余何。
野步
作者：劉子翬
朝代：宋

野步忘歸遠，春心不自休。
管弦非老伴，風雨定花讎。
柳暗深深路，溪寒小小樓。
謝娘歌白紵，此意可忘憂。
金陵懷古
作者：劉子翬
朝代：宋

荒城莽莽蔽荆榛，虎踞龍蟠迹已陳。
赤壁戰爭江照晚，青樓歌舞鳥鳴春。
十年王氣雄圖盡，一疊寒笳客恨新。
折屐風流猶可想，只今高卧豈無人。
銅爵
作者：劉子翬
朝代：宋

金碧銷磨瓦面星，亂山依舊繞宮城。
路人休唱高臺曲，臺上而今春草生。
長句寄尚明學士
作者：劉子翬
朝代：宋

短褐沉潛不近名，只今長樂鄭康成。
酒中賢聖無多酌，琴裏宮商一再行。
翰墨放懷新水石，烽烟回首舊蓬瀛。
四愁不爲思君作，懷抱何因得暫平。
防江行·其一
作者：劉子翬
朝代：宋

朝來殺氣秋，千里無立草。
翩翩黑幟飛，結壘天長道。
獵罷楚天寒，黄雲淡如掃。
防江行·其三
作者：劉子翬
朝代：宋

寒烽隔水明，虜意猶叵測。
君王自臨戎，萬騎隨清蹕。
士氣薄層霄，欃槍夜無色。
防江行·其二
作者：劉子翬
朝代：宋

漢家飛將雄，夜戰蕪城北。
雙刀斫盡刓，月暗穿圍出。
低頭拔胡箭，却向胡軍射。
防江行·其五
作者：劉子翬
朝代：宋

樓船動滄江，江晴鼓聲發。
男兒取封侯，赴敵如饑渴。
腰懸孛堇頭，長歌獻金闕。
防江行·其四
作者：劉子翬
朝代：宋

江邊五色旗，分總期門士。
驚砂雜雪飛，日暮孤城閉。
寂寥良將風，誰識投醪意。
阻風
作者：劉子翬
朝代：宋

晚歲多悲風，江湖浪崢嶸。
扁舟渺無依，日暮猶孤征。
重崗擁滯霧，迥隰飄浮霙。
繫舟古岸邊，纜斷舟復橫。
天寒鴻鴈稀，滯留知旅情。
頹崖震林谷，客子心夜驚。
披衣待清曉，缺月西南明。
遠遊多所懷，益遣歸思盈。
隆祐太后挽歌辭三首·其一
作者：劉子翬
朝代：宋

三朝欽母訓，四海被仁風。
倉卒垂簾政，艱難取日功。
仙遊暌懿範，孝慕慘皇衷。
寢隧休華飾，靈輀必返嵩。
隆祐太后挽歌辭三首·其三
作者：劉子翬
朝代：宋

儉約身爲率，憂勤壽豈延。
鐘殘長樂夜，日斷泰陵烟。
歸馭應奔月，餘勳頼補天。
傷心南渡日，一棹灨江船。
隆祐太后挽歌辭三首·其二
作者：劉子翬
朝代：宋

謚易徽名正，恩加戚屬優。
素心潛道妙，盛化秉坤柔。
握璽終存漢，爲梁實配周。
願書班馬紀，萬古播芳猷。
雙廟
作者：劉子翬
朝代：宋

無復連雲戰鼓悲，英風凜凜在雙祠。
氣吞驕虜方張日，恨滿孤城欲破時。
幽鳥自啼簷際樹，夕陽空照路傍碑。
平生不作脂韋意，倚棹哀吟兩鬢絲。
雙樹
作者：劉子翬
朝代：宋

猗猗映門樹，團團若雙蓋。
微風薄層霄，彷彿鬭清籟。
逍遥步其下，秀色吾所愛。
秋來霜葉紅，飄落不相待。
雜題四首·其一
作者：劉子翬
朝代：宋

積雨生秋意，浮陰放晚晴。
鐘聲寒野迥，橋影小溪清。
雜題四首·其三
作者：劉子翬
朝代：宋

簷溜停清瀉，林聲息怒號。
水浮秋色遠，山带夕陽高。
雜題四首·其二
作者：劉子翬
朝代：宋

殘霞銷暝色，新月長圓輝。
黄落樹滋本，夜眠人息機。
雜題四首·其四
作者：劉子翬
朝代：宋

宿雁猶驚渚，昏鴉已著林。
野平雲散亂，江動月浮沈。
離居
作者：劉子翬
朝代：宋

馬嘶何隴暮，有意念離居。
去路經秋雨，行裝一擔書。
窮知身計拙，病覺世緣疏。
曉枕殘歸夢，翻然憶舊廬。
雨歇
作者：劉子翬
朝代：宋

雨歇長虹淡欲收，疏疏寒靄暮依樓。
西風滿院催摇落，已覺梧桐不耐秋。
雪
作者：劉子翬
朝代：宋

晚天冥漠霰初飛，皓皓山顔復水湄。
莫遣瑶林生染汙，却憂雲路隠巇危。
寒侵夜褐樽前覺，春入晴簷枕上知。
憶得梁園探花早，十年淚眼看旌旗。
雲巖竹源二禪俱與招客三月二十一日遂飯于竹源庵謀諸野則獲也劉奇仲有約不至吳周寶游德華劉致中暨公望劉才仲陳聖叔某會焉從容辯論懷抱甚適因賦詩以紀之
作者：劉子翬
朝代：宋

雲巖市聲中，竹源山色處。
平生幾兩屐，惟樂取意去。
晨光霽老春，飛蓋雙溪路。
沙平水漫流，雲散天全露。
逶迤經淺坂，窈窕穿崇樹。
綠登方怒舒，紅竟忽繁雨。
斯焉得小休，境熟來已屢。
徵君常主盟，呼吸名勝聚。
子休心鐵石，太叔語韶頀。
鼎鼎吳劉陳，俱有不凡度。
余衰氣不華，清遨慚輒與。
未渠推遠之，政以枵然故。
九賓既雲集，一士乃鴻翥。
毋多溷幽人，蔬茗煩草具。
叢談雜莊謔，泛閲披黄素。
豐鎸辨活筆，始畫窮真數。
解衣半日許，萬古回胸膆。
西窗引虛明，汛灑延晚步。
懶身厭依隨，靜若超羈馭。
博山真起予，浮烟一枝騖。
雲際會劉致中
作者：劉子翬
朝代：宋

紅綃千樹桃，雪縠萬株李，柘葉青青如鼠耳。
橫山渡口浪成堆，認得劉郎船子來。
物情時事不須說，且喜新歲同銜杯。
少年鼻哂輕流俗，歛銳收豪今碌碌。
敝裘常带客塵緇，雙鬢不如春草綠。
東風吹愁入我心，使我嘯歎成悲吟。
問君底事久留此，曷不聯鑣歸故林。
雲際贈施子
作者：劉子翬
朝代：宋

驚沙慘淡連雲起，曳杖悲歌行復止。
春城是處聞鼓鼙，好風依舊開桃李。
對花惆悵忽逢君，把酒無懽如啜水。
六年喪亂兩相見，世路艱難嗟若此。
江邊盜賊真遊魂，挾虜聲援圖并吞。
金陵失守數騎入，會稽移蹕千官奔。
只今州縣多阻絕，消息時聽行路說。
百川背海欲西流，八柱搘天愁更折。
苻堅陳亂丘山摧，夜聞鶴唳猶驚猜。
莫輕赤壁一炬火，曹瞞氣焰隨飛灰。
功名邂逅有快意，豈在今日無人哉。
天方稔禍祕豪傑，故遣君輩多沈埋。
亦知興衰運有極，天時一半因人力。
男兒遇事不作難，看君赤手排荆棘。
霖雨
作者：劉子翬
朝代：宋

霖雨遂兼旬，瘴霧盈川谷。
霏陰入戶浮，潤氣滋帷褥。
溟濛飛澤遠，散漫何時足。
驟響决流渠，驚洪發平陸。
翔禽困滯翼，穴獸思馮木。
衡茅日萎壞，環堵無完築。
曨匆晚色霽，草樹晞華沐。
長雷夜復興，濯濯鳴高屋。
撫枕不能寐，沈憂萃心曲。
靖康改元四十韵
作者：劉子翬
朝代：宋

肉食開邊釁，天驕負漢恩。
陰謀招叛將，喋血犯中原。
飲馬江河竭，鳴笳宇宙喧。
氛埃纏帝座，猰貐吠宮垣。
鼓銳梯飛壁，彎强矢及門。
黔黎驚瓦解，冠蓋盡星奔。
走轍秦城地，浮航楚峽村。
畫堂空鎖鑰，樂府散嬋媛。
夜詔聞傳璽，春王記改元。
三辰光盡匿，四海浪橫翻。
伏閣惟羣彥，興邦在一言。
雉城期必守，虎旅更增屯。
龍困雖憂蟻，牛羸尚覆豚。
謀成擒頡利，義可絕烏孫。
堅壁師彌老，窮兵火自燔。
鈎魚猶假息，幕燕暫游魂。
懇款情先露，誅鉏黨實繁。
橫磨非嗜殺，下策且和番。
割地煩專使，要盟脅至尊。
賜弓垂拱殿，留宴玉津園。
回騎桑乾北，游軍廣武原。
驅馳無立草，剖斲露空墳。
太子悲秦粟，明妃泣漢軒。
敵情終未測，鄰好久宜敦。
晉趙封疆遠，金湯阻固存。
短衣求李廣，長嘯得劉琨。
御極朝儀盛，臚傳詔語溫。
神霄分別仗，法駕引雙轅。
內柳東風軟，宮花麗日暄。
閭閻多喜氣，簫鼓送芳樽。
運契天同力，時危禍有根。
覆車宜自戒，曲突更深論。
落拓江南士，飄零塞北藩。
蚤嘗專翰墨，晚厭屬櫜鞬。
拔劍思摩壘，懷書擬叩閽。
蹉跎謀不遂，感激氣潛吞。
野迥寒烽照，樓高暮雨昏。
望鄉心恍惘，憂國涕潺湲。
仄席勤諮訪，垂紳樂引援。
鵷鸞方競集，短翼待騰鶱。
韓幹畫馬闕四足龍眠搨而全之
作者：劉子翬
朝代：宋

吾聞兩臂天下重，馬失四蹄將底用。
平生想似萬里遊，對此惟心惻然動。
得非曾落駑駘羣，踠脫泥塗良已勤。
又疑逸氣厭拘係，絕蹯徑欲超浮雲。
諦觀事乃不爾劇，破練丹青老無色。
軒昂自有尊足存，顧眄一株陰山碧。
韓生筆法妙此圖，龍眠搨出了不殊。
斷鼇自昔徒聞說，續鳬雖工計已疏。
何如染作滄江遠明滅，要看追風蹴微雲。
題丞廳
作者：劉子翬
朝代：宋

暮年叢薄寄鷦鷯，搔首巡檐歲月銷。
留與後人還要否，一軒松竹冷瀟瀟。
題吳若愚一經堂
作者：劉子翬
朝代：宋

老矣惟書愛未消，喜聞新塾出塵囂。
軒窗近水來無厭，弦誦因風聽忽遥。
遊藝定知輕拾芥，正心端欲似耘苗。
一經教子誠爲樂，家世從今未寂寥。
題大義泉
作者：劉子翬
朝代：宋

移筇山未深，切骨寒無那。
蜿蜒瘦蒼虬，脚底飛騰過。
幽亭護石池，庭事不敢涴。
虛中涵月浄，冷面從雲呵。
欲搥玄璧試，恐觸方諸破。
平生泉石癡，屢此箕踞坐。
重來照清癯，白髮添箇箇。
凡心未痛浣，老氣日以惰。
緬懷大義風，絕唱寧無和。
悚然聽琮琤，耳觀爲之大。
題將軍巖
作者：劉子翬
朝代：宋

昔年棲險人何在，彷彿樓臺杳靄間。
事去長空飛鳥沒，時清宴坐一僧閒。
霜秋石壁黄金樹，月夜雲濤碧玉灣。
杖策時來訪奇絕，漁樵幽興自相關。
題慎儀餘清閣
作者：劉子翬
朝代：宋

並溪取次得奇觀，更舞新甍翠木端。
政喜閒身時可到，忽驚醉眼晚來寬。
故添山色浮嵐潤，不逐湍流獨月寒。
散帙南窗更清絕，興來直欲跨飛翰。
題懶菴·其一
作者：劉子翬
朝代：宋

幔亭隠淪翁，作菴更名懶。
紛紜萬念繁，要以一理遣。
我衰百無長，此興復不淺。
他時儻卜鄰，心賞符二阮。
題懶菴·其二
作者：劉子翬
朝代：宋

地偏賓至稀，晝靜門常掩。
深房紙瓦明，宴坐蒲團穩。
庭花落未掃，徑草繁不剪。
林泉倦出遊，况乃市朝遠。
題王巖起樂齋三首·其一
作者：劉子翬
朝代：宋

數叢修竹擁齋居，興味翛然樂有餘。
午枕睡酣窗寂寂，清風來去自翻書。
題王巖起樂齋三首·其三
作者：劉子翬
朝代：宋

我亦雲根結小房，年來與世畧相忘。
定知可蛻紛華事，不及弦歌氣味長。
題王巖起樂齋三首·其二
作者：劉子翬
朝代：宋

怪底愁端生不已，勞心逐事事無窮。
陶然一點沖融趣，只在清虛淡泊中。
題石井二首·其一
作者：劉子翬
朝代：宋

玲瓏巖穴巧如刳，中貯滄浪百斛餘。
衰懶自憐遊世久，襟懷未及汝常虛。
題石井二首·其二
作者：劉子翬
朝代：宋

道經蘭若偶停鞭，客裏逢幽意惘然。
一把綠蘿蒙石竇，夢魂翻憤醒心泉。
題蓋竹廟
作者：劉子翬
朝代：宋

雙猿嘯月寒巖幽，陳侯故家官渡頭。
陰陰老木旆旌暗，渺渺驚灘雲霧流。
九旅已荷本朝渥，三雁更忻同日侯。
我來瞻拜想遺直，歎息此道今悠悠。
題靈鷲窗
作者：劉子翬
朝代：宋

翠合初疑無路往，停鞭邂逅成清賞。
僧爐坐穩紙窗明，細雨忽來山竹響。
食蠣房
作者：劉子翬
朝代：宋

蠣房生海壖，堅頑宛如石。
其中儲可欲，雖固必生隙。
嵌喦各包藏，碨䃁相附積。
終逢霹靂手，妙若啟扃鐍。
鑽灼諒難堪，曷不吐餘瀝。
南庖富腥盤，豈惟此稱特。
吞航大絕倫，梯臠萬夫食。
針鱗九牛毛，小嚼逾千百。
光螺暈紫斑，䗻膏湛金色。
水母脆鳴牙，章舉懸疣密。
烏黏力排奡，貼石不可索。
妾魚戲浮波，媚鮜雌雄匹。
蟹躁輒橫騖，鼈縮常畏出。
車螯不服箱，馬鮫非駿跡。
江瑶貴一柱，嗟豈棟梁質。
骨柔競愛䱠，多鯁鯯乃斥。
蚶虹鮭赤文，肉黑魚之賊。
鰷鱨鰋鯉鰻，鱣鮪鰍魴鯽。
鱅庸而𩵖小，瑣冗難盡述。
包涵知海量，長養荷天德。
貪生族類繁，失地波濤窄。
網罼人創禍，甘鮮已爲厄。
紛然均可口，流品當別白。
微物倘見知，捐軀不足惜。
食鵝梨三首·其一
作者：劉子翬
朝代：宋

寒烽夜滅楚淮長，客舸輕摇度碧光。
北果初來珍重意，層層般紙透清香。
食鵝梨三首·其三
作者：劉子翬
朝代：宋

琱盤一卵寧論價，新带中原雨露來。
却憶春行梁宋野，雪花瓊蕊數程開。
食鵝梨三首·其二
作者：劉子翬
朝代：宋

拂拂鵝黄初借色，涓涓蜜醴爲輸津。
泠然一滌心淵浄，熱惱無因著莫人。
餘柑
作者：劉子翬
朝代：宋

炎方橄欖佳，餘柑豈苗裔。
風姿雖小殊，氣韵乃酷似。
騂顔澀吻餘，彷彿清甘至。
侯門收寸長，粉骨成珍劑。
猶聞雜蜜草，少轉森嚴味。
奇才用不專，雖用何殊棄。
端如效苦言，逆耳多嫌忌。
棄果事何傷，違言德之累。
悅口易逢知，感茲發長喟。
館中簡張約齋
作者：劉子翬
朝代：宋

書生賦分合窮愁，官與休辰不肯休。
清曉犯寒開省戶，誰家見雪似瀛洲。
爛銀宮闕雲端見，素柰園林月下遊。
說與南湖張祕閣，速來同直道山頭。
驀溪山·驀山溪
作者：劉子翬
朝代：宋

浮煙冷雨，今日還重九。秋去又秋來，但黃花、年年如舊。平臺戲馬，無處問英雄，茅舍底，竹籬東，佇立時搔首。客來何有。草草三杯酒。一醉萬緣空，莫貪伊、金印如斗。病翁老矣，誰共賦歸來，芟壠麥，網溪魚，未落他人後。
鵝峰居士以地黄遺病翁因爲作引
作者：劉子翬
朝代：宋

君不見咸陽之原，涇渭之間。
靈苗叢生綠芊綿，春風莽莽膠晴煙。
天馬嚼齕黄金涎，渴噴清浪香浮川。
年深駿足宵騰邁，目有神光破昏昧。
方經誇異儻不誣，伊人服之功必倍。
君家種藥南山隅，紫花褐實連庭除。
長鑱斸掘動雲壤，婉婉盡拔生龍鬚。
飲之清醥觀其德，宛如君子彌溫克。
浮沈詎卹世論量，蒸曝益見中腴澤。
我年三十號病翁，空齋藥杵聲瓏冬。
未能醫國慚君賜，舊書且讀蠅頭字。
鹿鳴燕詩送諸進士
作者：劉子翬
朝代：宋

講藝欣聞暫息兵，槐花秋晚詔羣英。
胡塵不隔蟾宮路，鏡水初題雁塔名。
禮盛邦侯開宴豆，道隆鄉老萃簪纓。
更期妙手皆穿的，薦士吳僚亦與榮。
黄彥達之衡山有詩留別因次其韵
作者：劉子翬
朝代：宋

窮臘冰霜千里客，此行何事更間關。
永懷契闊徒酸鼻，無力吹噓祇厚顔。
鉛槧一囊身計拙，烽烟匝地世途艱。
曳裾端向龍門去，清夢猶應憶故山。
龍眼
作者：劉子翬
朝代：宋

幽株旁挺綠婆娑，啄咂雖微奈美何。
香剖蜜脾知韵勝，價輕魚目爲生多。
左思賦詠名初出，玉局揄揚論豈頗。
地極海南秋更暑，登盤猶足洗沈痾。
丁亥冬感懷寄趙章泉三首·其一
作者：劉宰
朝代：宋

楚塞仍多事，章泉闕寄音。
由來使狙詐，何意啟狼心。
國勢時輕重，江流自古今。
遥憐杜陵老，對雪幾愁吟。
丁亥冬感懷寄趙章泉三首·其三
作者：劉宰
朝代：宋

我屋方茅下，君家閩楚交。
鹿門知得計，燕幕未安巢。
澗谷泉堪飲，山田飯可抄。
應携靈壽杖，雪蘂嗅梅梢。
丁亥冬感懷寄趙章泉三首·其二
作者：劉宰
朝代：宋

報國知無術，書空竟若何。
淮山雲慘淡，鍾阜石嵯峨。
高孝遺規在，梁陳往鑒多。
癙憂徒爾耳，遠浦聽漁歌。
七夕
作者：劉宰
朝代：宋

天孫今夕渡銀潢，女伴紛紛乞巧忙。
乞得巧多成底事，祇堪裝點嫁衣裳。
中秋月有雲翳再用韻
作者：劉宰
朝代：宋

孤城急鼓轉嚴更，步屧中庭午夜晴。
人世昏昏同夢寐，使星耿耿伴清明。
雲開霄漢光華遠，望極關河眼界平。
想見登臨無限意，此身那復計浮榮。
乙酉夏述懷二絕·其一
作者：劉宰
朝代：宋

水邊舟子競招招，陌上車塵晚更囂。
祇有幽人無箇事，藕花深處弄輕橈。
乙酉夏述懷二絕·其二
作者：劉宰
朝代：宋

岸柳風摧更綠饒，檻花當暑自紅嬌。
流行一氣元無息，松柏何妨獨後彫。
九日
作者：劉宰
朝代：宋

擣飺篘酒薦新舂，嘆息年來甔石空。
不惜解衣供一餉，要令稚子識家風。
九日送酒黄竹磵
作者：劉宰
朝代：宋

老瓦盆中淥酒香，田家風物近重陽。
不知竹磵槃桓處，今賦黄華第幾章。
代同游者賦宿雲軒呈李果州
作者：劉宰
朝代：宋

君不見流金鑠石氣如焚，巫祝並禱天不聞。
霶霈一雨洗乾坤，膚寸而合山中雲。
又不見疾雷破山風助勢，八表同昏天地閉。
峯頭一抹斂歸雲，赫日當空鬼神避。
祇今歲杪雪霜餘，得向巖前自卷舒。
等閒且伴幽人宿，明日春回須雨足。
代挽前人二首·其一
作者：劉宰
朝代：宋

世德隆周翰，通才壓漢儒。
花城頌遺愛，榆塞踵成模。
浩穰須君重，論思協帝謨。
匡廬游不及，寒月淡平蕪。
代挽前人二首·其二
作者：劉宰
朝代：宋

反匶踰千里，平生念母慈。
煙霞連傑觀，星斗下平池。
地勝呈金像，神思伏寶龜。
庭前雙玉樹，昌大可前知。
代挽趙工侍湯氏令人三首·其一
作者：劉宰
朝代：宋

傳柑歸遺惹天香，折桂重看膝上郎。
貝葉經中空世念，菱花鏡裏謝宮裝。
代挽趙工侍湯氏令人三首·其三
作者：劉宰
朝代：宋

白蓮塘下成新灧，綠柳堤邊散密陰。
精舍拂雲松柏繚，死生何地不娛心。
代挽趙工侍湯氏令人三首·其二
作者：劉宰
朝代：宋

西湖野樹上林花，行樂誰知大尹家。
簾幕垂垂人兀坐，金猊香散日西斜。
代書答龔楚州
作者：劉宰
朝代：宋

使君問政及郊扉，病叟何能措一辭。
積粟鼂生真至計，屯田充國亦良規。
將權可與他人共，德意須令舊壤知。
聞說鹽城有真令，相逢爲說每相思。
代李居士謁王去非制幹三首·其一
作者：劉宰
朝代：宋

家山目斷古幽州，百口來歸路阻脩。
丁字無端輕介胄，蟬冠却羨出兜鍪。
箕裘忍墜先人業，甔石誰爲客子謀。
不惜饑寒同一死，南來恐作北人羞。
代李居士謁王去非制幹三首·其三
作者：劉宰
朝代：宋

一來寒谷轉春風，百萬喁喁說此翁。
坐見西州成俗阜，忍令北客尚途窮。
籌邊聞道無遺策，幕府流傳已上功。
便有細書催入覲，早回生意一言中。
代李居士謁王去非制幹三首·其二
作者：劉宰
朝代：宋

僑居無地寄生涯，布襪青鞋著處家。
太乙虛舟想蓮葉，玄都活計問桃花。
不堪衆稚貧爲累，坐使孤生髮半華。
儻許侏儒均賦粟，不妨老子自餐霞。
代柬促陳居士歸
作者：劉宰
朝代：宋

一棹東遊久未歸，羞囊應已典春衣。
淡煙疎柳鱸魚市，底事流涎對落暉。
代柬寄張端衡
作者：劉宰
朝代：宋

句曲山頭白鶴飛，遥憐綵棒正宣威。
仙家有喜迎仙吏，客路無塵點客衣。
月澹郊原從犬卧，秋高籬落任雞肥。
子真東野齊名在，莫向西風苦念歸。
代柬寄王去非
作者：劉宰
朝代：宋

聞隨使節過江東，想見旌旗十里紅。
多少蒼生在寒谷，早吹鄒律轉春風。
代柬寄當塗大夫王去非
作者：劉宰
朝代：宋

聞道王明府，仁聲已四傳。
催科能不擾，賦入自爭先。
理到頑民服，仁漸黠吏悛。
俊良搜士類，疾苦訪氓編。
義役頒成制，巫風變昔年。
已聞銷珥筆，直欲弛蒲鞭。
未可徒寬治，還疑執德偏。
碧雲江外合，愛助正拳拳。
代柬答合淝蘇刑曹兼呈淮西帥同年趙寶謨二首·其一
作者：劉宰
朝代：宋

青衫擬掾襲芳塵，短褐歸來理釣緡。
二紀期君紹先烈，一官投老祇參軍。
宦情自與秋光薄，公論猶期歲晚伸。
見說宗工好風鑒，薦書何日到嚴宸。
代柬答合淝蘇刑曹兼呈淮西帥同年趙寶謨二首·其二
作者：劉宰
朝代：宋

聞道中原百戰餘，遺民億萬企來蘇。
浪言恢復真疎矣，絕意懷來亦可乎。
北望凄凉皆故土，南來睥睨幾狂胡。
祇今淝水山川改，寄語元戎盍遠圖。
代柬答徐監押
作者：劉宰
朝代：宋

隋堤綠柳漾清流，畫舸輸君爛漫遊。
柘蕩高湖須老伴，不妨捩柁出灣頭。
代柬蘇僉
作者：劉宰
朝代：宋

七十收身古戰場，歸來八十更康强。
酒闌庭戶秋光好，想見詩成一縷香。
代柬謝袁兄
作者：劉宰
朝代：宋

漁樵並舍兩相忘，三逕回看久就荒。
只有生平真活計，湖光萬頃接山光。
代梁總挽鄭舜舉侍郎四首·其一
作者：劉宰
朝代：宋

幾度除書下紫宸，從容千騎擁朱輪。
聖朝若第循良課，公是當時第一人。
代梁總挽鄭舜舉侍郎四首·其三
作者：劉宰
朝代：宋

由來樂事在田園，歸路無人早著鞭。
見一堂中誰是伴，亭亭修竹鎖蒼烟。
代梁總挽鄭舜舉侍郎四首·其二
作者：劉宰
朝代：宋

九重虛己竚論思，千載風雲彼一時。
貝錦誰爲當日事，角招空賦昔人詩。
代梁總挽鄭舜舉侍郎四首·其四
作者：劉宰
朝代：宋

慷慨論交酒一鍾，別來木末幾西風。
歸歟擬趁雞豚社，太息無因見此公。
代譚與可謝石大夫鄉飲酒
作者：劉宰
朝代：宋

大夫舉酒屬青衿，八十衰翁亦許臨。
要向席間明厚意，敢辭酒半效狂吟。
持身勿使虧名義，學古還須探聖心。
元日習鄉君解否，須知齒髮易駸駸。
代賦三十韻呈李果州
作者：劉宰
朝代：宋

退之抗表出潮陽，高風萬世爲美談。
衡開雲氣偶然爾，浪占顯晦吾所慚。
皇華使者課第一，詔歸臺省陪朝參。
獻疏豈止一痛哭，引去自言七不堪。
留行隠几卧不應，一麾出守天西南。
利名百念已灰冷，掃除不盡山水貪。
行遍金焦到茅阜，知有佳處須窮探。
春花秋葉事已過，惟有山髮呈䰐鬖。
山神頗亦愧岑寂，夜奏萬谷笙鐘酣。
起看瓊樹繞琳宇，更馳玉馬無停驂。
子猷好事古無比，雪中求往固所諳。
青鞋直上最高頂，天風縹緲吹楩楠。
兩峯相對如拱立，上公衮冕朝子男。
羣山斂退就平地，滅沒不見如紀譚。
巨浸東連大洋海，浩蕩直與天涯涵。
却顧淮源赤山下，僅若覆水盈罃甔。
久留不奈景清絕，山腰下轉臨深潭。
客來客去泉自湧，可能喜笑靜中含。
嵌崖往往記遺蹟，舊雨剝蝕苔蘚篸。
客懷感此重太息，學仙便欲老石龕。
癡狂正復自譏笑，曠望聊爾依精藍。
元符舊事不可問，翠微傑觀猶耽耽。
有田連阡不輸稅，飽食豈計皇恩覃。
渠儂不知游子恨，寶鑰屢啟彫龍函。
留連信宿苦未厭，一笑相屬樂且湛。
龐眉道士庸中佼，成書自許窺老聃。
扣門有問不得吐，退自包裹如春蠶。
髯李於書頗涉獵，醫卜並試仍多婪。
提携瓶酒味苦短，黄獨屢薦山肴甘。
坐談衮衮不知曉，林杪忽送鐘聲韽。
人生離別易感愴，况我垂白今毿毿。
明朝日出山下路，宿雲散盡開晴嵐。
君歸千騎圍晝錦，我留古木繚茅庵。
期君再整沖天翼，老我甘作書中蟫。
代賦壽寧宗潜邸
作者：劉宰
朝代：宋

聖學家傳自有師，更羅英俊侍經帷。
治功尚論唐虞際，政體寧甘漢晉卑。
猥向梁園陪末坐，敢憑堯歷記佳期。
羞囊已辦詩千首，準擬年年薦壽巵。
代邑士上趙百里
作者：劉宰
朝代：宋

美矣吾邦此大夫，仁中有勇信今無。
治侔東里興鄉校，政壓西門送女巫。
謀廣生員來共學，力排淫祀警羣愚。
一陶風俗成醇厚，千古聲名泰華俱。
仲玉和前詩見贈因再用韻
作者：劉宰
朝代：宋

官倉出粟徧東西，多謝朱公念隠微。
但覺閭閻猶菜色，不知園囿已花飛。
當年國論無同異，此日民言有是非。
天上鴛鴻方刷羽，海邊鷗鷺已忘機。
借明秀軒韻送趙推入幕二首·其一
作者：劉宰
朝代：宋

七澤波濤筆下吞，相逢曉日上天門。
祇今出處難同調，慚愧高軒幾訪存。
借明秀軒韻送趙推入幕二首·其二
作者：劉宰
朝代：宋

紛紛末俗假成真，幕府歸來歲聿新。
萬里終存江海志，一毫莫染簿書塵。
偶成
作者：劉宰
朝代：宋

木落山呈骨，泉空水反源。
知時秋燕去，負日午蜂喧。
玉粒炊晨甑，金英卧晚園。
歲華今已暮，身世兩忘言。
偶題雲邊
作者：劉宰
朝代：宋

桃花山下水流長，花不長開水自香。
此地正須招隠士，山菴聊復對崇岡。
屏幃繚繞竹千箇，旌纛森嚴柏兩行。
士會不生今已矣，不妨閒處且徜徉。
傲將軍歌贈周叔子馬帥
作者：劉宰
朝代：宋

君不見細柳將軍專號令，壁門不受天子命。
又不見隆中將畧天下奇，屈致不可就見之。
丈夫意氣類如此，達則守官窮守己。
齋壇未築國士去，軍令已申美人死。
王翦定須六十萬，李牧必遵前日軌。
掃門求見齊舍人，魏勃妄庸何足使。
武皇踞厠對衛青，淮南君臣暗歡喜。
寥寥古道不復見，後來捷徑何紛紛。
炙手儻可熱，舐痔未爲勤。
金珠要結徧奴隸，鈇鉞倒置由他人。
傲將軍，今無矣。
杜預苞苴通貴近，裴度浮沉聊卒歲。
兩賢屹立尚如斯，噲等區區焉足計。
傲將軍，今有之，我得見之喜可知。
行年六十未爲老，三衙致位官非卑。
毛錐子，毋我欺。
妙年手折桂林枝，長鎗大劍爾胡爲。
十載安邊功，書遍太常旗。
周宣方歌境土復，吉甫已賦明哲詩。
詔書星斗爛，馹騎風雷馳。
平生許國心，日莫恐倒施。
皂囊九扣閽，山立志不移。
時携一樽酒，山水自娛嬉。
傲將軍，誰與同。
子真已去吳門市，杜陵不見天隨翁。
頼有倜儻朱，杖屨時相從。
虎丘山頭弄明月，姑蘇臺上吟清風。
爲樂良有極，大義終無窮。
謹勿扁舟載西子，有時獵渭占非熊。
儀真呈友人
作者：劉宰
朝代：宋

近聞李郭舟，送往涉重湖。
我欲與之俱，鷁飛過宋都。
死生見交情，嗟我失東隅。
歸來整杖屨，顔厚見彼姝。
念昔擔簦日，籃縷出無襦。
公子載與歸，樽酒日相娛。
所愧身爲客，如彼繞樹烏。
食苹鹿在野，呦呦呼其𪋯。
鴻鴈稽來書，提壺空勸沽。
輸君山中行，梅梢嗅紫萸。
又有好事人，開宴勤招呼。
翻然棄舟楫，躍馬問長途。
嗟我困行役，勝遊那能覦。
方今神聖君，南風歌有虞。
所須賢與能，搜羅遍八區。
公等梁棟姿，咳唾玉與珠。
尚從山澤遊，此理良可吁。
翻思六月息，豈即非南圖。
料公賜環日，禍轉當亡胡。
願借尚方劍，先斬張禹顱。
小子雖不敏，敢效一得愚。
儀真呈隣居同官
作者：劉宰
朝代：宋

南樓風物怯新晴，管領心知獨有君。
從使市聲鏖午枕，不妨清夢到行雲。
儀真和同官韻二首·其一
作者：劉宰
朝代：宋

先生文采似班揚，俗子何能較短長。
顧我未知全璧否，期君聊復善刀藏。
壯懷欲寫須更僕，勝日能來對舉觴。
青紫不須分失得，舊游多少困槐黄。
儀真和同官韻二首·其二
作者：劉宰
朝代：宋

簿書塵裏見清揚，握手論心味更長。
何日山林共歸去，故園花竹可遊藏。
顔徒自樂一瓢飲，漢殿爭陪萬壽觴。
馬革裹屍成底事，要須高卧到羲皇。
儀真法曹日作
作者：劉宰
朝代：宋

紛紛惡直喜阿諛，局束英豪氣不舒。
萬事付渠三昧手，此生自放五車書。
儀真雍生見和因再用韻兼懷儀真·其一
作者：劉宰
朝代：宋

北觀憑欄望，西橋信馬行。
朋從有名勝，風物正凄清。
亂定人煙改，春回草木榮。
遥憐舊游處，壞壁暗題名。
儀真雍生見和因再用韻兼懷儀真·其二
作者：劉宰
朝代：宋

久客憐之子，寒窗幾晦明。
羈禽戀鄉國，來雁尚邊聲。
事去雲成狗，時來草化螢。
未須論得失，把酒謾忘情。
再用韻·其一
作者：劉宰
朝代：宋

野徑梅初發，寒塘草又生。
能來同社酒，莫笑瓦盆盛。
再用韻·其二
作者：劉宰
朝代：宋

綠楊陶令宅，芳草謝家池。
開徑應須我，酬君未有詩。
再用韻呈同席者
作者：劉宰
朝代：宋

由來道同相爲謀，利交始合終相讎。
灌竇空如父子游，耳餘莫刷千古羞。
臞張不與俗同流，常棣相輝華萼稠。
侯生得句魚上鈎，句法不減韋蘇州。
王子簡古師穆脩，時亦枯枝蔓新柔。
坐談不知改更籌，絕勝雙鳥各處囚。
可能無策上凝旒，夕烽猶照萬兜鍪。
再用韻戲答陳仲思
作者：劉宰
朝代：宋

一讀新詩一解顔，天孫機杼錦斕斑。
致師自昔能無語，瞥眼君宜付等閑。
風定波濤收萬壑，雲歸紫翠出千山。
論交早歲今華髮，少有猜疑愧兩間。
再韻爲鱭鱠虎臠解嘲
作者：劉宰
朝代：宋

多病早休官，自是臺無餽。
東門享鶢鶋，寧若龜曳尾。
有酒可斟酌，有力給薪水。
朗詠淵明詩，如斲郢人鼻。
所期免朝饑，敢幸嘗異味。
大胾來隣邑，細縷出纖指。
一見喜折屐，三思食失匕。
珍非我可常，竈非吾敢媚。
胡可狥口腹，有若囊無底。
諸君有用學，土苴足經世。
龍肝與鳳髓，何求不適意。
此豈費萬錢，正自不難致。
貴賤理則殊，氣味固相似。
再韻謝和章·其一
作者：劉宰
朝代：宋

萬竈連營橫塞月，委輸不繼官倉竭。
寇攘雖息尚游魂，胡虜已衰聞蹀血。
赭衣開河深復深，青青蔓草生河陰。
歲旱民饑神乏祀，故老言言徵讖緯。
使君事業今夔龍，十年準擬調元功。
銅虎分符又南國，北來更閲千山重。
同寮有客居同里，憂國同心無彼此。
既知東海之婦可致旱，又知疏勒井泉能涌水。
釋囚祇有圜扉在，蠲租可但寬期會。
日照齋盂食不葷，雨濕朝衣車却蓋。
已罄祈禳徧國中，更遣緹車來郭外。
荒祠蟲篆上丹青，平原龜兆坼田塍。
拜手殷勤祝田穉，活國生民係茲歲。
再宿爲期神效靈，三日爲霖民拜賜。
長淮轉漕速郵傳，此賜豈獨吾邦專。
雨餘亟欲披青天，那得駕鶴揚州仙。
精意回天翻覆手，赫赫陽光均九有。
但得兩君便携手，齊上紫清扶日輪。
闔闢陰陽端有道，不妨風月屬閒人。
再韻謝和章·其二
作者：劉宰
朝代：宋

公詩滄海生明月，草木光輝涯不竭。
僕如拙匠運斧斤，顔汗淋漓指流血。
心知短綆難汲深，拱把之木無繁陰。
風雅墮地幾千祀，牢落荒林鳴絡緯。
眼明紙上走虬龍，古錦囊中新奏功。
搜奇往往魑魅泣，窮高不礙天門重。
鵬飛羊角三萬里，筆勢翩翩有如此。
渠儂辟易虎負嵎，公獨從容禹行水。
端由萬卷胸中在，左右尋源無不會。
詩壇獨上四無人，烏兔驅車天倚蓋。
曹劉沈謝不支吾，陰何間隔孫山外。
池塘不夢春草青，愚生已分老田塍。
縣榻空煩禮徐穉，一笑相逢俄隔歲。
不辭入府異龐公，祇恐言詩非木賜。
朝來好語日邊傳，大惠寧許一州專。
詔書絡繹催朝天，紫薇帝庭領列仙。
釣船已入酒聖手，清風一枕無何有。
遮留當道擁車輪，尚能喚起隨邦人。
再韻謝和章之辱
作者：劉宰
朝代：宋

老人抱甕真拙謀，五利多方無一讎。
嗟予老矣盍倦游，犢鼻豈恤王孫羞。
舍西白鳥湛清流，舍東古木鳴蟬稠。
晚風徐來月一鈎，從渠飛鳶墮炎州。
君門有詔道阻脩，饑來聊復擷芳柔。
諸君行矣攄良籌，鍾儀不慮南冠囚。
野人何自瞻前旒，所願邊封脫兜鍪。
再韻謝張持甫過訪二首·其一
作者：劉宰
朝代：宋

甕牖篝燈一笑同，地爐燒火愧家風。
論財以義輕浮俗，論道歸儒識至公。
行異於時方易沮，理趨於數要深窮。
老來狂斐君無誚，他石猶堪付玉工。
再韻謝張持甫過訪二首·其二
作者：劉宰
朝代：宋

道自周衰說異同，眼明伊洛振遺風。
過人高行非難事，入聖微言本大公。
道在鬼神常共在，術窮天地本無窮。
三才並處君知否，不爾何裨造化工。
冬日即事
作者：劉宰
朝代：宋

飛廉不解却豐隆，結就濃陰萬里同。
須信碧霄無點滓，曉來紅日自生東。
分韻送王去非之官山陰得再字
作者：劉宰
朝代：宋

達官須親民，未竟法應再。
昔君治姑孰，報政甫初載。
桃李春正華，風木養不待。
至今田里間，往往誦遺愛。
薦章交公車，夷塗了無礙。
自詭更治民，得邑仍勇退。
坐看積薪上，笑謝及瓜代。
赤縣官山陰，銅章喜重佩。
平湖带城郭，崇山鎮溟海。
道中勤顧接，何者非勝槩。
鵞池湛清漣，蘭亭霏翠靄。
溪流西走剡，夜雪曾訪戴。
此地君故家，舊游詳往載。
公餘信足樂，俗敝良可嘅。
盜販人鬭狠，淫祀家禳禬。
緩縱固不可，激之或生害。
厥田惟中中，厥賦上上倍。
豪家窘輸送，勺合無容貸。
貧家慣逋負，符移費追逮。
行之苟失中，上下交怨懟。
臺府相鼎立，征求常意外。
稽違速譴呵，抑絕虞冒昧。
犴獄當盡心，夜寄或百輩。
去來不敢詰，猶豫即招悔。
譁徒陷平民，更欲脫有辠。
朝方得其情，莫祈當路改。
過客紛如織，刺口說行在。
丐求小不愜，百計工組繢。
我知夫子心，此去專勞來。
豈其懾聲勢，左盼而右睞。
然須處心平，更須臨事耐。
勿恃事理直，抗論多慷慨。
勿謂氣類同，不虞趨嚮背。
先入勿偏聽，未信勿忠誨。
小遲歲月間，足致治平最。
庶策三載勳，亟應千齡會。
勉張兄立民作詩
作者：劉宰
朝代：宋

翛然風骨一臞仙，誤走紅塵逐世緣。
亦欲名同天壤壽，且須句與日星懸。
後湖廢沼生春草，南郭遺墟起暮煙。
聞道錦囊時有得，故山花鳥亦欣然。
勉王甥
作者：劉宰
朝代：宋

莘野凄涼渭水遥，事功無復在漁樵。
但令一第先餘子，自可清名動聖朝。
禁路家聲猶赫奕，詞場筆勢已嫖姚。
夜窗燈火秋來好，莫歎辛勤髀肉消。
北固山望揚州懷古
作者：劉宰
朝代：宋

北固城高萬象秋，煙竿一縷認揚州。
試乘綠漲三篙水，要見朱簾十里樓。
淚濕宮衣朝霧重，愁薰寒草夕陽浮。
隋堤舊事無人問，兩兩垂楊繫客舟。
即事有懷二首·其一
作者：劉宰
朝代：宋

千山收宿靄，一氣藹金行。
爽吹舒澄碧，晴暉麗太清。
徘徊望前嶺，徙倚步南榮。
爲問蓴鱸客，何須身後名。
即事有懷二首·其二
作者：劉宰
朝代：宋

濟世無長策，觀詩歎小明。
悠悠忘夜永，淅淅聽秋聲。
困躓鹽車驥，飛騰腐草螢。
乖逢偶然爾，造物兩何情。
口占謝陳使君
作者：劉宰
朝代：宋

相思目斷鑑湖船，書別殷勤敢贈言。
未解終南尋捷徑，少寬谷口截朱轅。
口占送紙鶴帳與王克家中書
作者：劉宰
朝代：宋

雪翎丹頂更玄裳，持赴君家六尺牀。
午枕不須蠻素問，主人心地正清涼。
句
作者：劉宰
朝代：宋

選詩非選官，論詩非論人。
同葉恭叔鄭節卿飲于趙子野官舍
作者：劉宰
朝代：宋

相望各千里，相逢酒一壺。
交情貫金石，詩思渺江湖。
夜雨滋園菊，秋風落井梧。
歸歟吾有日，聚散一長吁。
吳子隆兼隠齋歌
作者：劉宰
朝代：宋

前驅十里旌旗紅，後騎蹀躞如游龍。
綺窗阿閣最深處，歸來燕坐圍香風。
不如理掾吳夫子，岸幘高吟酒一中。
嵩少山頭渭水邊，耕雲釣月老林泉。
巢由不生沮溺死，魚蝦麋鹿俱忘年。
不如理掾吳夫子，安閒寄傲庭西偏。
富貴誠可樂，幽棲端足尚。
牽黄復出上蔡門，李斯悔殺爲秦相。
介推有母須求祿，不應決意歸綿上。
吳夫子，聽我歌。
當朝劍佩冠峩峩，趨營未免傷天和。
古來隠者亦已多，潔身亂倫如彼何。
君今非仕亦非隠，京塵不染白玉珂。
青衫從事今十載，萬事忘懷真實在。
但令堂上笑平反，豈計庭前羅翠黛。
是中不減山中樂，底用青鞋游物外。
吳夫子，吾所敬。
兼隠名齋足相稱，誰其尸之勾漏令。
吳門道中
作者：劉宰
朝代：宋

三吳豪俠騁輕肥，盡是當年襁褓兒。
鬢髮蒼蒼顔色改，問翁如此復何爲。
吳門道歸書懷
作者：劉宰
朝代：宋

投閒三十年，日與木石俱。
暮景際休明，搜羅逮樵漁。
洪造賜甄收，羣公交薦書。
殷勤奉明詔，婉孌辭田廬。
一寒不自揣，五窮暗揶揄。
行行步京畿，迎勞多軒車。
眼青見故人，皆歎此老臞。
形容不自惜，奈此氣昏愚。
席間迷舊識，筆底誤新書。
十目所共睹，一語良非虛。
儻昧知止戒，不反田園居。
去去入脩門，蹇步接天衢。
深虞眩聞見，狂易滋發舒。
籲天寫真情，浩歌賦歸歟。
周侯古祠
作者：劉宰
朝代：宋

廟宇巍峩對古墳，將軍英氣宛如存。
當時改行除民害，歷代封功沐寵恩。
虎穴雲埋山寂寞，蛟溪波冷月黄昏。
我來吊古追行樂，駐馬花前酹一樽。
和丹陽徐文度令君
作者：劉宰
朝代：宋

微生嘆數奇，衰疾久見面。
遥聞鄉大夫，今日潘懷縣。
列宿羅胸中，可但書萬卷。
撫字究衷曲，誅求無俗見。
已多鍾子知，且上北海薦。
顧以疾自歉，往見身如絆。
緬想滄浪臺，吏退足清燕。
詩壇建旗鼓，來往紛俊彥。
未修維梓敬，徒起臨淵羨。
邂逅得披承，英風起衰懦。
靦顔謝不敏，多言幾誕謾。
歸來飭泓穎，秋暑尚嚴憚。
居然得新詩，大篇驚趣辦。
瑟縮綴苦語，緘題寄回便。
何當重扣門，一奏白石粲。
和傅侍郎鹿鳴宴韻二首·其一
作者：劉宰
朝代：宋

向來北固萃群英，可但江山擅美名。
秀氣中間空畚築，斯文今日遇權衡。
歌成白雪傳新唱，帆飽西風趣去程。
會體使君珍重意，不專車馬羨桓榮。
和傅侍郎鹿鳴宴韻二首·其二
作者：劉宰
朝代：宋

先生讜論在延英，早歲金甌已覆名。
自古正人羞枉尺，祇今公論有持衡。
九重聞道將飛詔，一水何妨緩作程。
莫笑田家去天遠，春來野草亦敷榮。
和前韻呈李果州
作者：劉宰
朝代：宋

行樂非吾事，朋從慰此生。
劇談忘夜永，起立緩盃行。
黄獨幽人供，朱絃太古聲。
他年盛山集，不假退之評。
和劉聖與顧龍山探梅四首·其一
作者：劉宰
朝代：宋

玉骨冰肌淑且真，只應姑射可爲隣。
東風次第吹桃李，輸與儂家第一春。
和劉聖與顧龍山探梅四首·其三
作者：劉宰
朝代：宋

山行未愜此情真，問訊寒梅到比隣。
但有疎花印寒月，不妨自是一家春。
和劉聖與顧龍山探梅四首·其二
作者：劉宰
朝代：宋

暗裏曹劉可識真，意行不必問比隣。
天涯望斷無來使，占取山中自在春。
和劉聖與顧龍山探梅四首·其四
作者：劉宰
朝代：宋

費盡鉛華總失真，色香清絕兩無隣。
待渠經始和羹了，乞與無邊草木春。
和劉聖與顧龍山約客韻
作者：劉宰
朝代：宋

詩筒四出走中涓，詩句萬選如青錢。
曰余借舟期七賢，共嗅梅花咀芳鮮。
津頭幾度喚長年，晝眠乃若經笥邊。
舉頭急雪風中旋，瞪視不見山之巔。
八窗玲瓏繡佛前，同來且結西方緣。
小軒宛若壺中天，玉琴不斷雨聲傳。
諾君再宿余敢愆，從君索句發春妍。
和尤伯華廣德使君怡亭對雨·其一
作者：劉宰
朝代：宋

之子胸中不外營，軒亭水到自渠成。
詞章妙處窺騷雅，師友平生祇弟兄。
元凱一門兼衆美，夷齊千古擅雙清。
新詩有贈不知報，衰拙如余盍負荆。
和尤伯華廣德使君怡亭對雨·其二
作者：劉宰
朝代：宋

軒亭闓爽喜新營，燕雀應來賀厦成。
樽酒兩忘賢與聖，韋編相對弟和兄。
詩如綉段從頭好，人似冰壺徹底清。
寄語金昆同石友，道逢何日許班荆。
和張寺丞謝惠河魨韻二首·其一
作者：劉宰
朝代：宋

先生盛德信光亨，微物將誠愧晚生。
春岸正當餘雨過，寒江尚想小舟橫。
一奩走送慚遲暮，兩舍相望欠割烹。
未必甘芹解知味，王公當諒野人情。
和張寺丞謝惠河魨韻二首·其二
作者：劉宰
朝代：宋

鼎來佳句仰謙亨，春入池塘草正生。
清夜擬陪簷雨酌，暮天應對碧雲橫。
逍遥莊叟一枝穩，富貴齊人五鼎烹。
戟衛肅迎揮手去，蘇州應愧此時情。
和李果州同遊茅山贈
作者：劉宰
朝代：宋

我家荆溪東，矮屋八九間。
石田人不耕，自占水一灣。
十年去城市，樂此清晝閒。
飽聞西州英，奧學窺孔顔。
見賢豈無時，冰開水潺潺。
朅來潔齊俟，一語開冥頑。
錦機神所祕，啟示不吾慳。
追隨妙高臺，勇往不作艱。
蹇步驅弗前，逸駕杳難攀。
惆悵默無言，詩卷慚空還。
三茅在何許，天末聳髻鬟。
勝處不可窮，老我嘗窺斑。
幽人去不歸，夜鶴守松關。
夫君金玉姿，秀氣超人寰。
興來得同遊，句就知難刪。
應同太史筆，有副藏名山。
和柴監
作者：劉宰
朝代：宋

之子通才不受拘，妙年文史足三餘。
司征關市方共二，宴啟華堂正樂胥。
錦帳笙歌香霧繞，禪房風月夜窗虛。
後生取舍能如此，問信寧非遠器歟。
和淮漕八月十四夜月詩二首·其一
作者：劉宰
朝代：宋

清涼景界限塵紛，玉宇從容靜夜分。
欲滿尚慳今夜月，乍舒還斂北山雲。
孤光翻動枝頭鵲，餘暈潛驅草際蚊。
好處欲言人不解，湛然天宇印心君。
和淮漕八月十四夜月詩二首·其二
作者：劉宰
朝代：宋

長淮百穀慶西成，萬里何妨共此晴。
霖雨尚關天下望，月華猶幸晚來明。
要看玉宇清光滿，聞道銀河此去平。
邂逅西風輕借力，夜深桂影更敷榮。
和湯叔永二首·其一
作者：劉宰
朝代：宋

魯人豈解識東丘，夫子猶懷去魯憂。
公論世間誰了了，德人心事本休休。
致身官路雖非遠，回首家山盍少留。
三徑未荒松菊在，天涯多少望鄉愁。
和湯叔永二首·其二
作者：劉宰
朝代：宋

底須彈鋏嘆無家，自有詩人賦子嗟。
平世豈應遺燭武，暮年安可傅長沙。
爲隣幸賜千金諾，進德相期一簣加。
欲泛五湖觀浩渺，興來還可共浮槎。
和王克家所寄草堂詩二首·其一
作者：劉宰
朝代：宋

絃歌流化記琴堂，椎魯難言愧互鄉。
正對薇花揮翰墨，猶能春草夢池塘。
和王克家所寄草堂詩二首·其二
作者：劉宰
朝代：宋

身在金華與玉堂，寄聲時到祝雞鄉。
爲言舊訪盧仝處，柳壓平堤水滿塘。
和真州太守營屋新成之韻三首·其一
作者：劉宰
朝代：宋

長淮清晏久無虞，官舍人煙已復初。
共喜輿圖方日闢，詎應卒伍尚星居。
四營分創因遺址，百堵周圍列聚廬。
武備既嚴軍氣壯，豈專捍禦奠州閭。
和真州太守營屋新成之韻三首·其三
作者：劉宰
朝代：宋

經始南風詠有虞，落成候筦報秋初。
連甍盡撤編茅舊，萬竈重新列屋居。
千里只今成保障，一廛誰復等蘧廬。
何人袖出如椽筆，爲寫豐功揭里閭。
和真州太守營屋新成之韻三首·其二
作者：劉宰
朝代：宋

東南列將謹防虞，尚記熙寧變法初。
一自胡雛飲江水，遂令卒伍雜民居。
炊煙不斷雲橫壘，清夜無譁月滿廬。
妙用獨推賢太守，征徭元不到鄉閭。
和羅權丞尊經閣元旦觀雪
作者：劉宰
朝代：宋

億萬饑民久籲天，天開上瑞豈徒然。
深潭龜拆寒莎底，淺土蝗遺宿麥邊。
厲氣已消除日後，祥霙飛墮曉風前。
醉吟樓上瀛洲客，爲記三登第一年。
和羅權丞至日雪韻
作者：劉宰
朝代：宋

臺上五雲紀，宮中一線添。
巧開三白瑞，幻出六花鹽。
宿麥猶期潤，前山已見尖。
應憐貴公子，索句久巡簷。
和趙季行用蘭花韻三首·其一
作者：劉宰
朝代：宋

破除百卉發孤芳，造化工夫有抑揚。
平易堂中無箇事，一枝相對吐清香。
和趙季行用蘭花韻三首·其三
作者：劉宰
朝代：宋

鶗鴂潜消百草芳，清芬散逐楚風揚。
洛陽姚魏空增價，愧死嵓隈有國香。
和趙季行用蘭花韻三首·其二
作者：劉宰
朝代：宋

結根嵓谷謝羣芳，多謝光風爲發揚。
騷客毋煩賦紉佩，省郎行矣趣含香。
和趙章泉寄詩韻
作者：劉宰
朝代：宋

索居靈瑣久塵埃，一讀新篇病眼開。
妄意嚴詩編杜集，敢陪郭隗上燕臺。
紆朱晚歲徒云爾，養素平生壯矣哉。
更許韓非書傳尾，遺榮何止被雲來。
和趙章泉見寄二首·其一
作者：劉宰
朝代：宋

先生人物眇應劉，千載詩亡獨泝流。
五字還堪薦郊廟，一官何事老林丘。
章泉樂處知何似，南澗良朋亦健不。
欲拜龐公何日是，夢隨飛鶴過山頭。
和趙章泉見寄二首·其二
作者：劉宰
朝代：宋

平生暗裏識曹劉，眼底誰爲第一流。
錦里正應推老杜，魯人亦解說東丘。
騎馿頗忘推敲否，上馬還能矍鑠不。
此去相思君會取，菊黄梅蘂上枝頭。
和趙龍圖鹿鳴宴韻二首·其一
作者：劉宰
朝代：宋

勸駕丁寧自漢興，禮行郡國玉鏘鳴。
使君珍重新開宴，多士連翩喜策名。
月窟一枝傳好信，風帆千里送脩程。
主賓後會君知否，紫橐青袍對寵榮。
和趙龍圖鹿鳴宴韻二首·其二
作者：劉宰
朝代：宋

預宴當年記夙興，笙歌堂上正和鳴。
別來幾送龍門客，去後空題雁塔名。
麋鹿羣中便野性，蜩鳩飛處笑雲程。
羞肴也到茅簷下，磊塊堆盤里社榮。
和邑大夫勸駕韻
作者：劉宰
朝代：宋

自笑當年躍冶金，老來文物見彬彬。
登名已喜多三邑，擢秀懸知敵萬人。
晴日琴堂開宴好，春風瓊苑拜恩新。
惟餘卧病江湖客，坐看聯翩對玉宸。
和郡倅陳校書祈雨韻
作者：劉宰
朝代：宋

麥隴收黄槁，秧田欠綠滋。
三時猶好在，一雨未爲遲。
精意能先物，神明敢後期。
邦人孚至意，可但不能欺。
和錢晉之綠雲洞天韻
作者：劉宰
朝代：宋

理亂幽人了不聞，扶疎遶舍綠成雲。
洞中不異人間世，一枕邯鄲浪策勳。
和陳倅校書惠詩
作者：劉宰
朝代：宋

故交衮衮白頭新，傾蓋相望有幾人。
奉詔君應歸冊府，一蓑我欲老江濱。
和陳倅田婦刈麥韻因解嘲
作者：劉宰
朝代：宋

君不見山東健婦把犂耕，子美爲賦兵車行。
我嘗一讀三歎息，尚想青天聞哭聲。
又不見峽女生涯在兩脚，鬢髮飄蕭不堪掠。
我嘗三復負薪篇，亦是子美夔州作。
山東征戰苦未平，峽女家貧無斗升。
吾邦之俗異於是，賦調不苛閭里寧。
八月詩人歌載績，餘暇不如同力穡。
况復樵枯良易易，自昔民生在勤力。
通守於民情最親，勞農不憚行侵晨。
他日席前須記取，要使深宮識苦辛。
和陳校書生孫
作者：劉宰
朝代：宋

四海聲名陳太丘，元方有子復何憂。
他年羔鴈成羣至，不獨丹青詫豫州。
和陳校書祈雨有應
作者：劉宰
朝代：宋

一念憂民敢憚煩，肩輿得得款祠壇。
莫嫌勺水能多少，自是壺中世界寬。
喜客泉
作者：劉宰
朝代：宋

物我未忘情，無情惟止水。
底事山中泉，客來如有喜。
悠然鏡面平，倏爾魚眼生。
少焉開笑面，似與客逢迎。
客喜泉豈知，泉笑客何有。
邂逅深山中，聊結無情友。
喜延陵從事還任
作者：劉宰
朝代：宋

聞道古延邑，歡迎舊尹歸。
鄰翁爭掃舍，學子競牽衣。
賸喜陳編在，還欣俗物稀。
樽前重懷想，葵日映清暉。
喜王節夫過訪
作者：劉宰
朝代：宋

我方丱角子勝冠，我老君猶鬢未斑。
可但孤生多疾疢，也輸華館富清閒。
交情敢忘鶑求友，野性終便鹿在山。
何日歸歟同里社，杖藜來往翠微間。
喜西崗橋成并書邦美東西橋記後
作者：劉宰
朝代：宋

西崗水與洮湖通，脩梁自昔橫西東。
百年興廢人不同，誰其記者竹庵翁。
喜君架木續前功，朝曦夕照明垂虹。
地脈不斷和氣鍾，紆朱曳紫還家風。
邂逅歸來一畝宮，幽花野草迷青紅。
躬耕會有年穀豐，笑詠五柳卑揚雄。
可但日高花影重，羅帷醉起酣笙鐘。
喜雨柬權邑蔡丞
作者：劉宰
朝代：宋

高槐障午暑，巨竹摇清風。
中郎百世英，一官此從容。
心事付盟鷗，年光占候蟲。
客來欲有言，一笑撫雙松。
曰余不負丞，哦詩有新工。
天意亦憐才，要施及物功。
適此歲薦饑，旱氣日藴隆。
雨應長官祈，猶未周四封。
鴈鶩抱文書，朋來立庭中。
公曰旱既甚，此理貴感通。
潔齊走羣望，精意格蒼穹。
西山殷其雷，萬疊聳雲峯。
南湖飛霹靂，彷彿追蛟龍。
斯須天壤間，萬象俱晦蒙。
飛湍連日夜，一洗旱魃空。
樹藝走丁壯，讙呼沸兒童。
歲功已權輿，餘閒清缿筩。
行歌何所云，丞哉寧負公。
嘲啼鳥
作者：劉宰
朝代：宋

破袴年來未改爲，園中啼鳥汝何知。
從教解使君侯悟，爾死何由得蓋帷。
回陳兄惠瓜
作者：劉宰
朝代：宋

碧圓到眼舌生津，三載深慚拜賜頻。
莫怪尊前最知味，東陵自是種瓜人。
因石令君行有感成古詩一章呈丞尉二丈不知退之亦肯效孟郊樊宗師以文滑稽否
作者：劉宰
朝代：宋

絕代有佳人，潔齊處深宮。
組織成文章，黼黻可帝躬。
蘭菊媚幽姿，桃李自春風。
出門非所識，所識非所從。
婉孌彼誰女，剪製了不工。
膏沐倚市門，苟爲悅己容。
顧盼若有得，芻雉靡不同。
出門惟所之，諧笑繚西東。
寄語道傍人，取舍須至公。
榮華一時耳，禮義百年中。
夜夢續句
作者：劉宰
朝代：宋

大化賦羣有，脩短亦天只。
彭殤誰得失，鵬鷃均適己。
我今識其然，昏旦視生死。
青青竹籬下，不種桃與李。
老薺怙春柔，叢蒿薦芳旨。
耘耡藉人力，四時自終始。
屬饜幸朝夕，過計胡爲爾。
勿笑趙孟偷，甚矣吾衰矣。
夢使高麗到東海口占
作者：劉宰
朝代：宋

夢魂飛到碧霄東，日出扶桑萬丈紅。
窗戶曈曚開曉色，園林淡蕩已春風。
時平正使車書混，天遠那能玉帛通。
萬事悠悠均夢爾，一樽聊與故人同。
天台道中
作者：劉宰
朝代：宋

花重朝霏散，鳥啼春意深。
風光自流轉，行役負登臨。
澗水流新綠，山雲捲夕陰。
病容兼白鬢，漂泊此時心。
天台道中用陳氏園亭韻·其一
作者：劉宰
朝代：宋

筍輿穿過萬重山，邂逅登亭一解顔。
剩欲題詩徧蒼石，舉頭羞見嶺雲閒。
天台道中用陳氏園亭韻·其二
作者：劉宰
朝代：宋

亭俯澄波對碧山，山頭古木總蒼顔。
愛山未辦還山計，猿鶴還應伴我閒。
天馬歌書劉漕子淮海秋思詩藁後
作者：劉宰
朝代：宋

貳師城空渥洼涸，百年徒費秦川榷。
眼明見此玉花驄，畫工如山筆難貌。
朔風號，朔雪舞，交河水冰連后土。
一聲嘶入玉門關，掣斷陰雲日當午。
超八駿，友六龍。
天人一笑和鸞雍，駑駘百萬那能從。
奉送符伯壽尉太平
作者：劉宰
朝代：宋

一年三伏秋後前，大火更借炎官權。
竹林杖屨北窗眠，君方陸走水行船。
君言半世苦迍邅，一官遲次安且便。
瓜時驟及非偶然，今我不往人爭先。
交承久宦思田園，側身東望心悁悁。
民情厭舊期改絃，今我不往人煩冤。
左符再下催行軒，欲挽君留胡得焉。
君才明敏性靜專，天府四舉賢書連。
民淳不假綵棒懸，定知學子來差肩。
酌君薦藕侑新蓮，青白不受汙塗遷。
贈君以筆并吳牋，官閒鐵硯勤磨研。
敬亭山下有臞仙，耕雲釣雪老林泉。
癢疴預欲知民編，少屈從之古道邊。
長官報政將朝天，集英唱第吾同年。
賸欲因君寄短篇，有言不盡中勤拳。
相逢一笑開初筵，爲說故人今白顛。
奉送諸兄謁府
作者：劉宰
朝代：宋

男邦養士擬侯邦，師帥寧分彼一方。
明辨正須煩幕府，作成庶不異州庠。
紫金山迥連三島，甘露樓高俯八荒。
六代豪華猶在目，停橈毋惜小徜徉。
奉酬友人登多景樓見懷
作者：劉宰
朝代：宋

雲橫不斷古神州，縹緲河山總戍樓。
此地幾經人北顧，長江不住水東流。
犬羊萬里知離穴，稻蟹三吳正得秋。
人事天時多錯忤，一盃聊復潤吟喉。
奉酬敬亭石隠君
作者：劉宰
朝代：宋

宛陵佳處敬亭山，中有臞仙獨自閒。
賸喜好音來物外，莫令佳句到人間。
奉酬陳居士
作者：劉宰
朝代：宋

高人不作飯牛歌，盍嚮滄浪具笠蓑。
正使同舟欠西子，也勝逐日效秦娥。
學門肇開爲諸兄賀
作者：劉宰
朝代：宋

幾年黌宇傍城隈，禮樂文章蔽草萊。
逵道一朝隨地闢，宮牆數仞倚天開。
舉頭日月清光近，入眼湖山秀氣來。
寄語鄉邦頭角士，龍門此去會風雷。
宴金壇邑官致語口號
作者：劉宰
朝代：宋

百里兒童沸誦聲，湖山堂上集群英。
德星欲應今宵瑞，霖雨先開昨夜晴。
正是壺中銀漏永，不妨坐上玉山傾。
明年此會君知否，冠佩蟬聯拱聖明。
宿直里店二首·其一
作者：劉宰
朝代：宋

扁舟泛泛逐驚湍，朔吹飆飆作曉寒。
艤棹遠來投野店，應門幸喜得儒冠。
宿直里店二首·其二
作者：劉宰
朝代：宋

稻穫田空宿水禽，去來終夜有清音。
投床倦客無他想，祇有江湖萬里心。
宿雲邊感懷
作者：劉宰
朝代：宋

虛館怯朝寒，幽夢不可續。
展轉復展轉，萬感起心曲。
世塗嗟枘鑿，親養悲風木。
悔往舌噬臍，念來弓擬鵠。
悠悠穹壤間，方寸浪馳逐。
西山有仙子，胸次湛寒玉。
何年白鶴歸，就我雲邊宿。
挽衣起凝睇，飛鷗下平綠。
寄刑臺范黄中
作者：劉宰
朝代：宋

秋氣清，秋風高。
想見刑臺舊居士，巾車獨往恣遊遨。
偃仰戴公廬，逍遥焦公居。
想前輩之風流，悲末俗之崎嶇。
白眼睨視，抵掌嘻吁。
酌之以漫塘之酒，侑之以漫塘之藕。
酒之味醇而不漓，藕之性潔而不汙以泥。
于以介眉壽，于以明素守。
對此長歌，其樂如何。
相望雖隔於秋水，明月幸同於千里。
寄同年朱景淵通判八首·其一
作者：劉宰
朝代：宋

念昔從子游，金陵佳麗地。
幕府盛賓僚，東南稱兩尉。
子才清而通，我拙世無二。
櫟社雖輪囷，靈根同晚歲。
寄同年朱景淵通判八首·其七
作者：劉宰
朝代：宋

細柳真將軍，勁氣可立懦。
向來拯時危，功畧天下半。
屢詔不肯起，出處懸自斷。
十載山澤游，萬念春冰渙。
何當求識面，介子同里閈。
寄同年朱景淵通判八首·其三
作者：劉宰
朝代：宋

當時最少年，雪林紫芝翁。
詩名三十年，正復坐此窮。
落日澹平湖，宿草鳴寒蛩。
何時一樽酒，往酹與子同。
寄同年朱景淵通判八首·其二
作者：劉宰
朝代：宋

默數金陵友，在者猶四人。
糾曹今別乘，法官駕朱輪。
千鍾已弗暨，一念還酸辛。
况我病所纏，漁樵寄此身。
輸子曳朱紱，斑衣奉慈親。
寄同年朱景淵通判八首·其五
作者：劉宰
朝代：宋

茂苑子周子，慷慨憂時危。
斯文鼂董流，炳炳日星垂。
言深衆所驚，用淺才不施。
穹窿山下笛，懷人定誰其。
寄同年朱景淵通判八首·其八
作者：劉宰
朝代：宋

古人重結交，一諾輕千金。
嗟我與夫子，論交歲月深。
一別三十年，兩鬢霜雪侵。
願言益自强，鴈來時寄音。
寄同年朱景淵通判八首·其六
作者：劉宰
朝代：宋

滕子嗜古學，萬卷作生計。
孤燈耿夜闌，盜畏不敢睨。
至寶世不售，虛名竟何利。
尚想古城隅，幽花開繞砌。
寄同年朱景淵通判八首·其四
作者：劉宰
朝代：宋

四海游夫子，粹學洞古今。
聞善亟推輓，常恐力不任。
時危係長才，白日已西沉。
拱木戰寒風，凄其千載心。
寄呈王浩翁府判
作者：劉宰
朝代：宋

天下江山推第一，多景名樓信端的。
君家正占多景前，第一風光環燕席。
梁邑歸來縣債了，驊騮得路乾坤小。
錦衣聊復效晝游，戶庭鬰葱佳氣繞。
手栽松菊成三徑，更敞軒楹臨綠沼。
客來寧厭馬喧櫪，夜宴不知雞戒曉。
辟書聞又上公車，連帥親題仲舉輿。
只今淮上未安集，二虜南望猶睢盱。
要知兩淮須保障，保障一撤長江孤。
邊臣之慮不及此，但知椎剝供苞苴。
紅女去機農釋耒，荆榛滿野號鼪鼯。
君官其間踰十載，洞識本末知盈虛。
願君亟分刺史符，稍回和氣還邊隅。
盡收徂詐入赤籍，有功必賞罪必誅。
招來耕桑徧隴畝，撫摩一意淪肌膚。
人知親上死其長，荷戈不憚供前驅。
闞如當道卧於菟，犬羊遯走寧復餘。
更歸未用師黄石，且侍玉皇香案側。
不惟文武見全才，要與清朝分淑慝。
寄和趙章泉
作者：劉宰
朝代：宋

章泉先生虎豹章，餘子駭逐狐兔藏。
少陵遊不返衡湘，孤吟風月老林塘。
鴐鵞不送我置傍，悵望空勞水一方。
廣文別日天未霜，殷勤寄音示無忘。
新詩寫作鴻鴈行，憐我病骨猶嵇康。
續貂聊復寄歸航，宮牆百雉如金湯。
登門歲月知何當，江湖極目煙波滄。
寄宜興趙大夫二首·其一
作者：劉宰
朝代：宋

勝地古陽羨，清才今長官。
能令三害遠，坐使四民安。
勿謂時無幾，仍防弊有端。
做成循吏樣，傳與世人看。
寄宜興趙大夫二首·其二
作者：劉宰
朝代：宋

去接鴛行侶，猶憐鶴髮翁。
連翩致嘉實，多旨薦清空。
往見孤成約，酬知有樸忠。
金張渠爾耳，相閥自清風。
寄江東真漕
作者：劉宰
朝代：宋

金陵千古帝王都，肉食何人解遠圖。
只有愛民真學士，不慚通務漢三儒。
寄潘子善上舍
作者：劉宰
朝代：宋

寂寞安居十載餘，高軒欲過尚躊躇。
莫嫌窮巷青泥滿，自是門多長者車。
寄潘子善上舍
作者：劉宰
朝代：宋

少陽一疏折羣姦，拂袖歸來日月閒。
誤國小人猶法從，叩閽諸子自賢關。
是非頗亦通千古，義利那能立兩間。
若向西湖浮畫舫，好傾巵酒酹孤山。
寄范黄中運管
作者：劉宰
朝代：宋

鐵甕城中十萬家，哀絃促管競繁華。
晝長獨有揚雄宅，天遠空浮博望槎。
讀罷離騷想芳草，吟成梁父對菱花。
客來莫問行藏事，且共盧仝七椀茶。
寄陸大夫
作者：劉宰
朝代：宋

寄語金淵陸大夫，歸田相府竟何如。
提兵劫取已非矣，縱火燒殘豈義歟。
百口喪身端自爾，千錢酬直殆欺余。
放翁舊隠佳山水，賸好歸歟理故書。
寄題戴氏別墅
作者：劉宰
朝代：宋

聞君築室水雲鄉，一榻翛然獨老龐。
近挹荷香供几案，遠邀山翠入軒窗。
自歌自笑遊鱼樂，時去時來白鳥雙。
何日過門成夜泊，一樽相與對銀缸。
寄題洪氏永則軒
作者：劉宰
朝代：宋

此則天然與性俱，執柯何必遠求歟。
父兄行己一家法，聖哲傳心萬卷書。
山行阻雪呈同游諸友
作者：劉宰
朝代：宋

幽尋本無急，聊以會友生。
塵中妨劇談，故作林下行。
僕夫問歸路，夜聞風雪聲。
何妨小遲留，妙理細重評。
崇禧夜坐
作者：劉宰
朝代：宋

淮浙千萬山，茲山鍾秀異。
山中四時好，雪景更佳耳。
危登俯八荒，豈無超詣士。
春游眩紅紫，秋賞挹蒼翠。
衝寒繚冰崖，問訊世能幾。
山神出奇觀，似慰遠來意。
漫空飛六花，匝地掩蕪穢。
頗疑羣玉府，飄墮人間世。
又疑姑射僊，與物洗疵癘。
意行輒有得，曠望了無際。
便欲呼雲車，御風駕六氣。
舉酒酹初平，逍遥聊卒歲。
得軒即事
作者：劉宰
朝代：宋

上印還家不計年，水光彌望木參天。
綠雲洞裏開書幌，紅錦波心漾酒船。
悼里中百歲張翁
作者：劉宰
朝代：宋

銘旌一丈裊寒烟，淚逐西風洒道邊。
縱使後人能百歲，太平誰識靖康年。
感春
作者：劉宰
朝代：宋

隔溪啼鳥弄新音，繞岸蒲芽迸綠簪。
花事只今强半在，不妨風雨攪春陰。
憶昨行寄呈劉法曹
作者：劉宰
朝代：宋

憶昨太守宣城陳，人物風流法從臣。
太息官倉取無藝，要與邑民圖久計。
總將一石計其贏，三斗八升爲定制。
厥初號令如雷霆，奉行誰敢圭撮增。
愚民不解深長慮，競喜當時斗斛平。
新守迎來舊守去，號令雖嚴誰復顧。
斛面坡陀斗面高，三斗八升作常賦。
後來主簿辛君機，太學聲名盛一時。
朅來意與上官合，委向倉中司出納。
籌算親臨絕蔽欺，戶庭凜凜無喧雜。
愚民乍喜見明官，槩量寧論加勺合。
上供送使有成數，羨餘到底歸州府。
明年按籍取之民，三斗八升更增五。
往者不可諫，來者圖之猶未晚。
只今太守龔黄比，千里癢疴如切己。
公事勤勞絕燕私，私錢大半供公使。
選官受秋輸，而得法曹賢。
除弊幾十九，積羨踰三千。
三千寧足州家用，祇恐從今還作俑。
明年四斗三升之上更增科，三十六都之人將奈何。
懷徐表兄
作者：劉宰
朝代：宋

一笑相逢句曲天，別來十五換流年。
忍思渭上瓊瑰詠，無復通泉寶劍篇。
北渚春回芳樹合，西山日暮碧雲連。
鴈來數寄平安信，無限相思若箇邊。
懷林維國二首·其一
作者：劉宰
朝代：宋

四海論交二十年，知心一見似前緣。
情親尚記通宵語，忠告難忘送別篇。
夢入蓬壺重會面，座看書史尚堆前。
應憐廢學從農圃，要使留心在簡編。
懷林維國二首·其二
作者：劉宰
朝代：宋

尚記升堂拜母時，滿前兒女競牽衣。
鳳雛想見今成立，鴈序遥聞已奮飛。
身後聲名終不朽，家傳詩禮足相輝。
傷心白下金陵道，無復班荆話昨非。
懷茅山寄句容江大夫
作者：劉宰
朝代：宋

昔謁三茅君，蹇步窮躋攀。
是時秋已高，爽氣薄千山。
三峯斂神秀，突兀超塵寰。
世變逮狂秦，風俗如髦蠻。
舌在不敢語，冥默疑心訕。
咸陽貴公卿，高門擁旗旛。
牽犬上蔡門，回首涕空潸。
積骸草木腥，流血川原殷。
所以三君子，決去披榛菅。
不以寸草榮，易我白日閒。
徘徊茲山巔，放蕩紫翠間。
數窮會有歸，山空水潺潺。
高風起遐想，往躅芬芝蘭。
想此弄明月，想此發清彈。
茲壇梯玉京，茲臺凝金丹。
羣仙或朋來，洞戶敞幽關。
縹緲鈞天奏，依約雲旗翻。
古澗會流泉，點筆依石闌。
遺墨墮中流，染此亂石黫。
世情喜虛誕，誑記誰能刪。
峭壁起道邊，雨濕苔蘚斑。
剝蘚訪舊題，歲月猶班班。
當時往來人，逸翮超籠樊。
應期後千載，綠鬢炯朱顔。
御風游汗漫，騎鯨出頹瀾。
或乘白鶴歸，翩躚從妖嫺。
寥寥竟誰成，遺蹟空浩歎。
愚生百世下，逐妄笑冥頑。
幽尋昔未極，雲卧衣裳單。
杖屨陟層巘，此懷今未闌。
矧聞廊廟議，出師銳除殘。
將軍賈餘勇，弭節期白檀。
已覺賦斂頻，更恐戍役煩。
聖主哀元元，絡繹寬詔頒。
官守孤王明，根節滋吏姦。
擬追三君游，物表寄衰孱。
彼美江夫子，拊字周惸瘝。
寧甘催科拙，不使杼柚殫。
坐令句曲天，忘此世道艱。
儻許占一丘，結廬樹牆藩。
渴飲玉井泉，饑挹朝霞餐。
永無垂老別，寧憂行路難。
寄書新過鴈，一諾未應慳。
戲傳老
作者：劉宰
朝代：宋

錦繡囊開一夜風，萬家花柳鬭青紅。
誰知一點陽和氣，盡在高禪杖錫中。
戲呈南池同遊諸兄
作者：劉宰
朝代：宋

方池带南郭，勝踐及西風。
多稼天連碧，芳蓮水映紅。
漁歌來席上，鳥影度屏中。
想見垂楊裏，詩成又暮鐘。
戲和荆公讀漢書
作者：劉宰
朝代：宋

當年泚筆笑愚忠，後日私書迹更窮。
自是京劉異恭顯，未知君意與誰同。
戲謝張端衡惠牡丹并湯鵝
作者：劉宰
朝代：宋

右軍渾脫從花王，老子開盤喜欲狂。
擬插一枝無稱面，浪餐鵝炙愧劉郎。
挽丁嘉正
作者：劉宰
朝代：宋

里選居前列，臚傳冠一科。
一官期遠大，十載歎蹉跎。
僅喜瓜時及，俄驚薤露歌。
天高不可問，吾道竟如何。
挽京口使君豐郎中十首·其一
作者：劉宰
朝代：宋

先帝龍飛第一春，銀袍鵠立對嚴宸。
當時舊侶能多少，又向風前哭此人。
挽京口使君豐郎中十首·其一〇
作者：劉宰
朝代：宋

問訊時來野叟家，細書整整復斜斜。
江湖老矣何人記，淚逐西風染釣車。
挽京口使君豐郎中十首·其七
作者：劉宰
朝代：宋

殘胡失馭走群雄，人物爭歸掌握中。
河洛祇今修舊貢，凌烟端合首羣公。
挽京口使君豐郎中十首·其三
作者：劉宰
朝代：宋

開邊爲計苦匆匆，淮水東流戰血紅。
軍令一申人百勇，議郎當日佐元戎。
挽京口使君豐郎中十首·其九
作者：劉宰
朝代：宋

南徐開府未旬時，一掃煩苛布惠慈。
孺子竟孤懸榻望，伯牙空有絕絃悲。
挽京口使君豐郎中十首·其二
作者：劉宰
朝代：宋

妙年意氣已橫秋，不爲身謀爲國謀。
斥去佞臣談笑裏，英名高壓漢朱浮。
挽京口使君豐郎中十首·其五
作者：劉宰
朝代：宋

牢盆利散海隅空，一念焦勞軫聖衷。
萬井春回和氣滿，皇華玉節到淮東。
挽京口使君豐郎中十首·其八
作者：劉宰
朝代：宋

持橐無由侍玉皇，含香僅長漢諸郎。
豐碑不用書成績，自有司勳紀太常。
挽京口使君豐郎中十首·其六
作者：劉宰
朝代：宋

慘澹胡沙草木腥，長淮坐斷倚賢城。
策勳歸去猶遺憾，未挽天河洗甲兵。
挽京口使君豐郎中十首·其四
作者：劉宰
朝代：宋

再向江淮把一麾，民情可但不能欺。
來時叔度嗟何暮，去日何公苦見思。
挽劉季文
作者：劉宰
朝代：宋

斷岸扁舟去，中林好事家。
扣門無倦色，安土足生涯。
國寵期金紫，家聲振玉砂。
如何年不百，泣淚濕飛花。
挽太平趙倅三首·其一
作者：劉宰
朝代：宋

大雅如公信不羣，書藏萬卷筆如神。
再從鶚表騰霄漢，直上龍門振羽鱗。
蓮幕今無居右客，花封舊有去思民。
從來姑孰佳山水，可惜題輿失偉人。
挽太平趙倅三首·其三
作者：劉宰
朝代：宋

當年垂橐叩天閽，自笑唯餘舌尚存。
下榻勤君延孺子，加餐愧我異王孫。
歸歟益軫門闌舊，至止頻承笑語溫。
一日佳城符吉兆，千年福地鎖靈根。
挽太平趙倅三首·其二
作者：劉宰
朝代：宋

薄俗紛紛不再淳，吁嗟公子獨振振。
從知爲善身心樂，不憚分財手足親。
韋布幾人勤禮遇，杯盤一笑見天真。
蒼蒼誰謂渾無信，千里名駒已絕塵。
挽姚政遠
作者：劉宰
朝代：宋

尚記僑居憶故園，俄聞華屋聳榱椽。
連檣大舶回前浦，皓齒清歌出廣筵。
得喪已齊身外物，安閒自樂性中天。
岳莊原上歸全處，手種松杉起綠烟。
挽孫府君二首·其一
作者：劉宰
朝代：宋

積累承三世，清修自一家。
窮通渠已定，悃愊我無華。
秋野禾生穗，春園果著花。
平生行樂處，未必愧烟霞。
挽孫府君二首·其二
作者：劉宰
朝代：宋

鴈序均同氣，鴒原見此情。
數椽忘爾汝，一飽共孤惸。
綠綬方娛侍，黄粱已夢驚。
無人知倚伏，風樹慘佳城。
挽師虞卿三首·其一
作者：劉宰
朝代：宋

淵源師友鄴侯門，赫奕家聲漢相孫。
冠带僅容遊璧水，姓名竟不上慈恩。
挽師虞卿三首·其三
作者：劉宰
朝代：宋

年時床下拜龐公，雞黍留連日正中。
客子倦遊歸計速，傷心先友轉頭空。
挽師虞卿三首·其二
作者：劉宰
朝代：宋

蚤歲謀生愧弟昆，一窗容膝眇乾坤。
田園歲晚非能事，祇有詩書遺子孫。
挽徐夫人
作者：劉宰
朝代：宋

奕世居公輔，齊眉肅婦儀。
魚軒中歲樂，鸞鏡暮年悲。
象笏子方貴，韋編孫有師。
懸知五花誥，不負蓼莪詩。
挽恭靖司法兄九首·其一
作者：劉宰
朝代：宋

雪壓茅茨半欲傾，夜闌猶聽讀書聲。
蒼苔翠竹迷遺址，尚想寒窗對短檠。
挽恭靖司法兄九首·其七
作者：劉宰
朝代：宋

沉酣博塞兩防微，男業詩書女治絲。
遺訓一編昭日月，宗門於此卜興衰。
挽恭靖司法兄九首·其三
作者：劉宰
朝代：宋

賢書五上動宸旒，鵰鶚橫飛正得秋。
老去劉蕡終不第，時來校尉幾封侯。
挽恭靖司法兄九首·其九
作者：劉宰
朝代：宋

論心海內幾親朋，歲晚相依祇弟兄。
夜雨對床無復昔，春風回首獨傷情。
挽恭靖司法兄九首·其二
作者：劉宰
朝代：宋

日晏炊烟冷屋山，典書糴米奉慈顔。
祇今童稚便安養，一飽誰知有許艱。
挽恭靖司法兄九首·其五
作者：劉宰
朝代：宋

踏遍山崖與水邊，要教皇澤下氓編。
祇今桐汭民猶活，問訊南昌尉已仙。
挽恭靖司法兄九首·其八
作者：劉宰
朝代：宋

雙劍齊飛下九淵，更驚白璧墮黄泉。
世間何用知非福，獨立斜陽意惘然。
挽恭靖司法兄九首·其六
作者：劉宰
朝代：宋

羊勝公孫兩者間，端人著脚固應難。
法曹賸有梅花句，拂袖何妨載月還。
挽恭靖司法兄九首·其四
作者：劉宰
朝代：宋

詞場士氣久衰頹，得喪關心日九迴。
但使聖朝聞鯁論，不妨夫子遜倫魁。
挽戴主簿
作者：劉宰
朝代：宋

妙年筆勢已飛揚，便合收功翰墨場。
黄甲未容登上第，青衫聊用慰高堂。
一同簿領棠猶在，三逕歸來菊未荒。
下榻忍思疇昔事，送車空憶水雲鄉。
挽李閩帥母夫人三首·其一
作者：劉宰
朝代：宋

夫人天賦與神靈，初度祥光燭戶庭。
歸去足知躔次在，九霄還要老人星。
挽李閩帥母夫人三首·其三
作者：劉宰
朝代：宋

九十餘齡地上仙，人間五福信兼全。
可憐閩部思賢牧，猶恨夫人不百年。
挽李閩帥母夫人三首·其二
作者：劉宰
朝代：宋

旌旗直指陣雲開，文駟雕軒壽母來。
萬古歡呼和氣蕩，胡兒不戰倒戈回。
挽桂山君王伯奇
作者：劉宰
朝代：宋

桂山山在天台上，秋風吹雲列屏障。
山中有客芙蓉裳，日日來看桂叢長。
老我住在京江湄，光芒夜夜占少微。
哀哉死者不可作，薤露忽更招隠詞。